
רפורמת הקנביס הרפואי – ישיבת מעקב


היו"ר אלי אלאלוף:

צהריים טובים חברים. היום 4 ביוני 2018, כ"א בסיוון תשע"ח, השעה 12:39. אנחנו מדברים על רפורמת הקנביס הרפואי, זאת ישיבת מעקב ואני מודה לסגן השר, הרב ליצמן על זה שהוא מצא לנכון להצטרף לישיבה. תאמנו את זה כמובן מראש איתו. אני מודה גם למנכ"ל, מר משה בר סימן טוב, שגם הוא נוכח. נמצאים פה גם נציגי המשתמשים בקנביס הרפואי, גם רופאים וגם נציגי משרד הבריאות ואני פותח את הדיון.

ברשותכם, יש לי קודם כל להקריא נקודה אחת. קנביס לפני הכל זה סם. זה סם - - -

אילן גילאון (מרצ):

לא. 

היו"ר אלי אלאלוף:

אדוני, יש על זה ויכוח. אני קובע לעצמי, זה סם.

אילן גילאון (מרצ):

אה, לך זה סם? בסדר. 

היו"ר אלי אלאלוף:

אני לא אמרתי. אני עוד לא שופט בית המשפט העליון ולא מדען.

אילן גילאון (מרצ):

זה לא תחת פקודת הסמים - - -

היו"ר אלי אלאלוף:

אילן היקר, אתה תגדיר את זה איך שבא לך. אני מודיע שלא נטעה את הציבור.

אילן גילאון (מרצ):

לא, אבל יש - - - במילון אבן שושן - - -

היו"ר אלי אלאלוף:

חברים, חברים.

סגן שר הבריאות יעקב ליצמן:

מי זה בן שושן הזה?

אילן גילאון (מרצ):

אבן שושן.

סגן שר הבריאות יעקב ליצמן:

מי זה אבן?

אילן גילאון (מרצ):

אם היית לומד ליבה, היית יודע על מי אני מדבר.

היו"ר אלי אלאלוף:

אז אני חוזר ואומר, בעיני ולפי הבנתי, קנביס זה סם. עובדה שהוא באישור מוגבל למטרות רפואיות, לפי הנחיות רופאים. במקביל אני רוצה להגיד לכם שמקדמים את החוק של אי הפללה בשימוש בסם, כולל אפשרות לשלם קנסות במידות כאלה ואחרות. ולכן זה סם ואני מסכם, זה סם. וזה - - -. אני לא מכיר איש פה שישמח לראות את הבן שלו משתמש בסמים, כאילו זאת סיגריה. גם זה סם. לכן אני מציע לכם לא לראות מאחורי ההגדרה קנביס רפואי – שזה מותר וזה לכל דכפין. אני מקווה שהאחריות של כל אחד מאיתנו תעשה שנתייחס לנושא הזה בהתאם. 

שלום לחברת הכנסת תמר זנדברג.

תמר זנדברג (מרצ):

שלום.

היו"ר אלי אלאלוף:

אז בבקשה אדוני השר. 

סגן שר הבריאות יעקב ליצמן:

סגן השר.

היו"ר אלי אלאלוף:

סגן השר, סליחה. אני לא אוכל לשנות את עמדתי. 

סגן שר הבריאות יעקב ליצמן:

צהריים טובים אדוני יושב הראש, חברי הכנסת. חשוב לי מאד להשתתף בדיון הזה מכמה סיבות. קודם כל אני רוצה לחזק את יושב הראש מול - - -

אילן גילאון (מרצ):

מול אילן גילאון.

סגן שר הבריאות יעקב ליצמן:

כן, חבר הכנסת אילן גילאון, אבל תן לי להסביר לך למה. החוק פשוט איתו.

אילן גילאון (מרצ):

היא גם בדעה שלי, אז אני - - -

סגן שר הבריאות יעקב ליצמן:

זה לא משנה מי לא בדעה. החוק איתו. החוק אומר – קנביס – סם, נקודה. ואם אתה שומר חוק במדינת ישראל, אז קנביס הוא סם. זה אלף. אחר כך אתה יכול להגיד שמדעי יש פה ושם זה חולק, זה אומר ככה, זה אומר ככה. תגיד מה שאתה רוצה. חוק – סם. 

יש הרבה שאומרים שגם מס הכנסה הוא לא כדאי, אבל החוק אומר תשלם מס הכנסה. אתה חייב. החוק אומר קנביס הוא סם וצריך להתייחס לזה, כי לצערי יוצא שצעירים לוקחים - - -

אילן גילאון (מרצ):

תשמע, אני מכיר בן אדם שמעשן קנביס ומשלם מס הכנסה.

היו"ר אלי אלאלוף:

אני מציע אילן, עוד מעט תהיה לך אפשרות. אתה הראשון שיקבל את רשות הדיבור.

אילן גילאון (מרצ):

תודה. 

סגן שר הבריאות יעקב ליצמן:

אני לא חשבתי לרגע אחד שאני אכנס איתך לפולמוס אם לקיים חוק או לא, אבל אחרי שאמרתי את זה אני החלטתי, אילן, ולא קודמי לפני, שצריך לעשות רפורמה בקנביס. ואתה יודע עד כמה אני רחוק מהנושא הזה. עשיתי את הרפורמה ואני חושב שזו רפורמה נכונה. לא קל. לא קל. אנחנו רוצים למנוע כמה וכמה דברים. 

אלף אנחנו רוצים למנוע את הזליגה מהמגדלים לאנשים פרטיים, רוצים שזה שצריך קנביס ולא הוכח מבחינה מדעית, רפואית, שזה תרופה, אבל עובדה שזה מקל את הכאבים לאנשים שצריכים ויש הרבה שצריכים את זה, ולכן צריך לתת להם את זה. כשנותנים להם את זה צריך לתת להם את זה בכבוד וצריך לתת להם את זה גם במחיר זול. עוד מעט נגיע למחיר, כי אני יודע שגם על זה יש. אז זה הדברים שמצאתי לנכון להקדים ולומר בדיון הזה. 

זו הרפורמה. הרפורמה שאפשר לקבל את זה ברחובות, בבית המרקחת, אפשר לקבל את זה יותר זול לאלה שמשתמשים בקצת, לא הרבה. המשתמשים הכבדים, הגדולים, להם המחיר טיפה יותר גבוה. מצד שני, אנחנו צריכים לבדוק גם למה הם צריכים כל כך הרבה קנביס. גם זה דבר שלדעתי מותר למשרד הבריאות לבדוק אחד אחד, מה קרה שם, למה הוא צריך כל כך הרבה. 

התחלנו בתהליך הזה, אנחנו חושבים שאנחנו מתקדמים איתו יפה. אני אישית ביקרתי בסופר פארם ובעוד מקומות כדי לראות איך החלוקה תהיה. שבעי רצון. אני חושב שזה בסדר גמור. הוספנו – וזו הייתה אחת הבעיות הגדולות – רופאים שקיבלו הכשרה לאשר את הקנביס הרפואי. היו 80, הוספנו כרגע עוד 40 ומשהו, 44 אם אני לא טועה ואנחנו נגיע להרבה, כדי שאנשים לא יצטרכו לחכות בתור ולקבל את זה. 

הסיכום שלי, לפני שהמנכ"ל מציג את הדברים במצגת, הרפורמה הזאת טובה. יש קשיים פה ושם, אבל מתקדמים. התגברנו על הקשיים. יש פה ושם איזו בעיה למשתמשים הכבדים לגבי המחיר. גם בזה נטפל ובעזרת השם זה יהיה בסדר. תודה. 

היו"ר אלי אלאלוף:

חברת הכנסת שרן השכל הצטרפה אלינו. הכי צעירה.

שרן השכל (הליכוד):

הכי צעירה בקואליציה. יש מישהי אחת שהיא יותר צעירה ממני.

היו"ר אלי אלאלוף:

אוקיי, בבקשה, המנכ"ל. 

משה בר סימן טוב:

תודה רבה. אנחנו נציג את יישום החלטת הממשלה על הרפורמה בקנביס, מה עשינו, איפה אנחנו עומדים, מה הצעדים הבאים. 

בשקף הבא אנחנו רואים שאנחנו פועלים לפי החלטת הממשלה וזו בעצם המטרה שהציבה לנו הממשלה. אפשר לקרוא את זה: לאפשר למטופלים מקור אספקה ראוי של קנביס, לשימוש למטרות רפואיות, תוך שמירה על ביטחון הציבור, בריאות הציבור ומניעת זליגתו של הסם שלא לצרכים רפואיים. 

אני חוזר פה על מה שנאמר קודם וצריך דבר ראשון לומר את זה, שהקנביס הוא סם מסוכם. הוא סם מסוכם לפי פקודת הסמים של מדינת ישראל והוא סם מסוכן גם לפי - - -

קריאה:

לבריאות.

היו"ר אלי אלאלוף:

זה אומר שזה אמת. 

משה בר סימן טוב:

זה אומר שזה אמת מוחלטת ואנחנו אומרים לכם את זה בצורה הברורה ביותר. אנחנו מאד מאד לא רגועים מהשימוש הנרחב שנעשה בקנביס גם למטרות רפואיות ובטח ובטח לא למטרות רפואיות. ישראל היא המדינה הכי מתקדמת בעולם בשימוש בקנביס למטרות רפואיות. אנחנו יודעים עכשיו שהקנביס יכול להקל על סבל של אנשים וכאב ולכן אנחנו נותנים אותו, אחרת לא היינו נותנים. אבל הקנביס הוא לא מרפא. הוא טיפול - - -

אילן גילאון (מרצ):

הוא כן.

משה בר סימן טוב:

עכשיו לכל דבר שאני אגיד יהיה מישהו שיגיד משהו אחר. 

היו"ר אלי אלאלוף:

חברה, אם זה המשחק - - -

משה בר סימן טוב:

אנחנו נגיד את העובדות ואתם תגידו את הדברים האחרים - - -

היו"ר אלי אלאלוף:

אני אתחיל להוציא אנשים. 

משה בר סימן טוב:

כשיושב הראש ייתן לכם לדבר. יש הרבה אנשים שלוקחים הרבה דברים ומרגישים שזה ריפא אותם מהרבה מאד דברים. אנחנו משרד בריאות שעובד לפי הוכחות מדעיות וההוכחות המדעיות זה שיש עדויות ראשונות להקלה על כאב וסבל. לא יותר מזה. ומי שמוכרים לו דברים אחרים, שיידע את זה. 

מעבר לזה, אנחנו יודעים שהנזקים ארוכי הטווח שיכולים להיות לקנביס הם אדירים. מעבר לזה שאנחנו רואים בני נוער שנכנסים להתקפים פסיכוטיים ולא תמיד יוצאים מהם, אנחנו פוגשים אותם אצלנו בבתי החולים לבריאות הנפש, אנחנו לא יודעים מה הנזק שיש לקנביס לטווח ארוך וזאת אחריות שלנו. אנחנו אחראים על בריאות הציבור ועל בריאות העם לטווח הארוך ואנחנו רואים את עצמנו אחראים גם על זה שהחומר זולג בסוף מאנשים שאנחנו נתנו להם לאנשים שלא צריכים לקבל את זה. 

ישראל כאמור היא המובילה גם במספר המשתמשים, גם במחקר, גם בשימוש. אנחנו המדינה באמת הכי מתקדמת. יש לנו ספר התוויות ואנחנו פועלים לפי הספר ועדיין אני אומר לכם, רגוע עם הסיפור הזה אני לא.
שקף הבא – מה הרפורמה. הרפורמה באה ואומרת שאם עד היום היה קשר ישיר בין המגדלים לבין המטופלים שהשתמשו, אנחנו רוצים להפוך את זה למוצר הכי קרוב למוצר רפואי שניתן. כלומר, כמו שבתרופה יש בסוף את חומר הגלם שמייצרים אותו ואורזים אותו ומשנעים אותו לבתי מרקחת, כך יהיה גם עם הקנביס והמטופלים יקבלו את ההמלצה מהרופא המטפל ויגיעו לבתי המרקחת. לא יצטרכו להגיע לא לאברבנאל ולא לזיו ולא למקומות אחרים. אנחנו עובדים על זה שתהיה תפוצה רחבה ככל הניתן. זה עדיין בשלבים. יהיו עוד בתי מרקחת שיצטרפו בקרוב בעוד ועוד אזורים בארץ.

העקרונות של הרפורמה הם כאמור הלימה לדין הקיים. אנחנו במסגרת פקודת הסמים המסוכנים. אנחנו במסגרת האמנה הבינלאומית נגד הפצת סמים שישראל חתומה עליה. אנחנו מייצרים פה תהליך, כמו שאמרתי, מקביל לזה של משק התרופות ואנחנו עוברים לסטנדרטיזציה. 

מה זה אומר סטנדרטיזציה, זה לא אני רוצה את הצמח הזה, אלא אני צריך את החומר הפעיל הזה במינון הזה. אנחנו היום כבר עובדים עם בין שלושה לחמישה חומרים פעילים. יש בקנביס עשרות חומרים פעילים, מ-40 ועד 100, כל אחד יכול לומר משהו אחר. אנחנו יודעים מדעית על חמישה - - -

תמר זנדברג (מרצ):

יש אלפי חומרים.

משה בר סימן טוב:

שאנחנו יודעים לעשות להם סטנדרטיזציה ואנחנו פועלים לפי זה. ולכן מטופל מקבל את היתר השימוש בכמות מסוימת או בתפרחת או בשמן ובמינון מסוים של חומר פעיל מסוים. כמו שהולכים לבית מרקחת ורוצים פרצטמול ואפשר לקבל אקמול ואפשר לקבל דקסמול או דברים אחרים ואם רוצים איבופריפן אפשר לקבל נורופן או אדוויל, אותו דבר פה. אנחנו רוצים שאנשים ילכו לבית מרקחת עם מרשם לצורך העניין לחומר פעיל. יהיה זה THC, CTD, CBM והחומרים החדשים שאנחנו מחליטים עכשיו, כי אנחנו לומדים.

מה אנחנו עושים – התהליך הוא מדיקליזציה. זה לא לגליזציה. זה לא דה-קרמניליזציה שזה תהליך אחר שמקדמים המשרד לביטחון הפנים עם משרד המשפטים. אנחנו לא הכתובת לדברים האלה. אם רוצים לעשות את זה, זה דיון אחר. סגן השר אמר את התנגדותו. גם אנחנו כדרג מקצועי מתנגדים ללגליזציה של קנביס. אם הממשלה והכנסת יחליטו משהו אחר זה דיון אחר. אנחנו חושבים שזה מסוכן לעשות את הדבר הזה.

היו"ר אלי אלאלוף:

אני אומר, יש הצעת חוק של המשרד לביטחון הפנים ש - - -

סגן שר הבריאות יעקב ליצמן:

אם הצעת החוק הזאת תעבור, זה יהיה שינוי, אבל כל זמן שהחוק לא עבר, החוק הנוכחי אומר - - -

משה בר סימן טוב:

זה אי הפללה. אתה מדבר על אי הפללה, - - - לגליזציה. 

היו"ר אלי אלאלוף:

זה יגיע לדיון פה תוך שבועיים. 

משה בר סימן טוב:

זה משהו אחר.

אילן גילאון (מרצ):

נכון, זה דיון אחר. 
משה בר סימן טוב:

זה דיון אחר והרבה פעמים מנסים לעשות לגליזציה דרך מדיקליזציה. אנחנו לא ניתן. ירצו לעשות לגליזציה, יש דרך לעשות את זה.

כמו שאומרים, אנחנו עובדים לפי ספר התוויות. מחלות, חומרים פעילים, מינונים. לא באיזה שהיא דרך שאני מרגיש שאני רוצה את זה בכמות הזאת, אלא שתהיה סטנדרטיזציה קלינית כמה שיותר גבוהה. אנחנו עובדים מאד קשה להכשיר רופאים. אני אומר פה, החלק הקשה בלהכשיר רופאים זה לשכנע אותם לבוא ולהסכים לעבוד איתנו. יש הרבה מאד פחד וחשש להיכנס לתחום הזה. גם חשש מקצועי וגם לא רק חשש מקצועי. יש גם הרבה חוסר ביטחון קליני מצד הרופאים להיכנס לעולם הזה, כי גם הם לא יודעים. גם הם בסוף נכנסים למחקרים הרפואיים ורואים שאנחנו לא יודעים מה הן השפעות ארוכות הטווח ויש להם חשש גדול לעשות את זה; וכמו שאמרתי יש גם חששות אחרים.

למרות זאת, סגן השר הציב לנו יעד של 100 בהתחלה ו-150 אחרי זה. אנחנו עכשיו ב-81. תוך חודשיים נעלה ל-125. 44 נמצאים בהליכי הסמכה סופיים ונגיע גם בסוף ל-150.

הצד השני של הרפורמה. עד היום היה סבסוד צולב בין אנשים שהשתמשו במינונים נמוכים לאנשים שהשתמשו במינונים גבוהים. כולם שילמו אותו מחיר – 370 שקלים פלוס 100 שקלים עלויות שינוע. נוצר מצב שבו אנשים שמשתמשים בכמויות הנמוכות סבסדו את האנשים שמשתמשים בכמויות הגבוהות. אנחנו לא חושבים שזה נכון לעשות את זה ולכן אנחנו מתמחרים את זה לפי כמות. אנחנו עדיין תוך כדי הפיילוט. חלק מהפיילוט זה גם לעצב סופית את מנגנון המחירים, אבל אנחנו חושבים שמי שמשתמש מעט צריך לשלם מחיר יותר נמוך ומי שמשתמש בכמויות יותר גבוהות צריך לשלם כמויות יותר גבוהות. 

אמרנו פה – אנחנו מודאגים. למרות שבסוף האחריות היא שלנו ואנחנו נתנו לאנשים כמויות של 80, 90 ו-100 גרם, אני אומר לכם, אני מודאג מזה אלף רפואית, כי אני לא חושב שיש בן אדם שצריך לקבל כמויות בכזה מינון בחודש; ואני מודאג מזה כי אנחנו יודעים מהמשטרה, לא מתחושות בטן, שזה זולג מהם הלאה, לאנשים שלא נקבע שהם צריכים להשתמש בקנביס למטרות רפואיות, ואז אנחנו דואגים גם לבריאות של אלה שקיבלו את זה וגם לבריאות של האנשים שמהם זה זלג הלאה.

אנחנו מודעים לצורך שלנו לשפר את השירות ביחידת הקנביס. אנחנו מתגברים בכוח אדם כל הזמן. אנחנו עכשיו תגברנו את המוקד הטלפוני, הכפלנו אותו. כל הדברים האלה עולים לנו הרבה מאד כסף, אבל כמו שאמר סגן השר, אנשים צריכים לקבל את זה בכבוד וברגישות. אז תגברנו את המוקד. אנחנו עכשיו מסיימים, אני מקווה שתוך בין חודש לחודשיים נשלים את ההתקשרות במיקור חוץ לכל העבודה המנהלית. זה יקל מאד על הנטל של העבודה ביקר. 

צריך גם לזכור שבתקופת הביניים הזאת אנחנו שומרים על שתי מערכות. אנחנו גם עברנו למערכת של בתי המרקחת וגם משמרים את השיטה הישנה בשבועות ובחודשים הקרובים, כדי לאפשר את המעבר החלק הזה, תוך כדי זה שאנחנו לומדים. אנחנו בפיילוט. המטרה של הפיילוט היא ללמוד וכדי לא לפגוע באנשים אנחנו משאירים גם את המערכת הישנה. 

הכנו גם שקף על הייצור. אתם יודעים, מכירים את זה, דנים על זה בהרבה מאד פורומים. אני מקווה שבשבועיים-שלושה-חודש הקרוב העניין יבוא לכדי סיום והסכמות כוללות בין המשרד לביטחון הפנים, משרד הבריאות, משרד האוצר וגם הדבר המאד מאד חשוב הזה שצריך לקרות יקרה.

היו"ר אלי אלאלוף:

והחקלאות.

משה בר סימן טוב:

החקלאות מסכימים איתנו מה שלא נסכים, אז זה בסדר. זהו. זו ההצגה שלנו.

היו"ר אלי אלאלוף:

טוב. בבקשה, אילן.

אילן גילאון (מרצ):

כן, קודם כל אני מאד מסכים שמדובר בשני דיונים שונים ואנחנו היום מדברים על מה שבעגה שלנו קוראים לו קנביס רפואי. התקוממתי נגד מה שאמרתם, כי לו הייתם אומרים שהקנביס נמצא בפקודת הסמים, הייתי אומר נכון, הקנביס נמצא בפקודת הסמים. היסטורית כדאי לדעת שהקנביס לא היה בפקודת הסמים אלא לאחר שנות ה-40 של תחילת המאה הקודמת, וזה בדיוק תקופה מקבילה לעבודה מאד מאומצת של חברות התרופות, כי למה לאפשר דברים שנמצאים בטבע, כשאנחנו יכולים למכור אותם. ועד כאן סיימתי את העניין של הלגליזציה ודיסקרימינליזציה. כל המילים האלה עם ה-זציה בסוף, אני עוזב אותן הצידה ואני מדבר כאן רק על הקנביס לשימוש רפואי.

בעניין הזה אני לא מקבל שהקנביס נועד רק כדי לשכך כאבים. אנחנו יודעים מחקרים - - -

סגן שר הבריאות יעקב ליצמן:

לא, הוא אמר שזה לא הוכח.

אילן גילאון (מרצ):

הוכח ועוד איך הוכח. תשמע, אתה יודע מה? אני רוצה - - -

סגן שר הבריאות יעקב ליצמן:

ההבדל ביני לבינך זה שני דברים.

אילן גילאון (מרצ):

אנחנו - - - 

סגן שר הבריאות יעקב ליצמן:

אתה תיתן לי לדבר. ההבדל ביני לבינך זה שני דברים. אלף הגיל, הבדל גדול. 

אילן גילאון (מרצ):

אני אתן לך לדבר, כי אתה מדבר על חשבון הזמן שלי. אבל - - -

סגן שר הבריאות יעקב ליצמן:

אל תתחצף אלי. תדבר בנימוס, כי אני מדבר איתך גם בנימוס. ההבדל הראשון הוא הגיל. ב', הוכח – וזה אצלי ההוכחה במשרד הבריאות, לא אצלך – אתה משתמש בזה כי אתה רוצה סמים, אני לא משתמש בזה, אני לא עושה סמים - - -

אילן גילאון (מרצ):

ממש לא.

סגן שר הבריאות יעקב ליצמן:

ולכן משרד הבריאות אומר חדש משמעית - - -

אילן גילאון (מרצ):

ליצמן, אתה מה זה מפקשש כאן.

סגן שר הבריאות יעקב ליצמן:

לא הוכח - - -

היו"ר אלי אלאלוף:

פרופסור - - - 

סגן שר הבריאות יעקב ליצמן:

הוא לא פרופסור שפרסם - - -

קריאה:

ו - - -

היו"ר אלי אלאלוף:

אדוני, אתה מפריע. כן, בבקשה.

אילן גילאון (מרצ):

אני - - - נדמה לי ככה. האם כבוד השר יודע מה ההשפעה של זה על מחלות, ואני אומר רק כמה שאני מכיר - - -

סגן שר הבריאות יעקב ליצמן:

אני אומר מרופאים אצלי. 

קריאה:

המשפחה שלי - - -

סגן שר הבריאות יעקב ליצמן:

זה שום דבר - - -

היו"ר אלי אלאלוף:

חברים, פעם אחרונה אני מזהיר אותך. פעם אחרונה. 

אילן גילאון (מרצ):

סליחה רגע, בסדר, הבנתי את הנקודה שלכם. כמו פרקינסון, כמו מחלות אחרות. תראו, אני מכיר ואתם יכולים להאמין לי. אני לא בן אדם חאפר ולא בודה דברים. אני מכיר שני אנשים מטופלים, אחד בדרך הקונבנציונאלית, דרך כל האופיאטים שאתם דוחפים להם בראש, מפצועי הלם קרב ממלחמת יום הכיפורים. השני משתמש בקנביס. זה שמשתמש בקנביס – אתם יכולים להאמין לי, כי אני יכול גם להביא לכם את השמות ואני לא יכול להגיד אותם כאן – נמצא משתתף בטריאתלון. זה שמשתמש באופיאטים הוא שבר כלי. אבל אני אומר את זה רק כדי לומר לא רק עניין של שיכוך כאבים, שכמובן על זה בכלל אין ויכוח ומחלוקת. 

קודם כל ברכות לכם. אני מוכרח להגיד לך ליצמן, לעומת לפני 8, 10 שנים, אנחנו שמיים וארץ. השאלה שלי - - -

היו"ר אלי אלאלוף:

רק לפני שנה וחצי, בוא. 

אילן גילאון (מרצ):

אני אומר, בסדר. אני מדבר על קודם לכן. גם מבחינת היכולת והזמינות ואותי מעניינת הנגישות. מאד מעניינת אותי הנגישות. אני אומר יש כאן עדיין קשיים בתוך הרפורמה הזאת בנגישות. הקנביס בסופו של דבר, ברמה שאנחנו דנים בה, צריכים להיות בבית המרקחת בכל מקום, בדיוק כמו שאתה ציינת. אתה יודע מה? אני אחמיר יותר ממך. אני אגיד איפה שמי שמוסמך לתת אוקסיקוטין, הוא בוודאי ובוודאי צריך להיות מוסמך לתת קנביס. זה קל וחומר. ומבחינת הדברים האחרים אני לא רוצה לפתוח אותם כאן. לגליזציה – יושבת פה יושבת ראש ועדת הסמים, יש פה אנשים שיש להם חוקים בנושא הזה, אבל מבחינת העניין הזה הנגישות וגם המחיר חייבים להיות – אני מסכים – שלא מי שצורך מעט ומשתמש בהרבה. גם מי שלא משתמש מעט בנורופן ומי שמשתמש הרבה משלמים אותו דבר.

מה כן? המדינה מסבסדת בסל התרופות גם את זה וגם את זה והם צריכים להיות באותה מידה מסובסדים כדי שהם יהיו במחיר שאפשר להשיג אותם. אם אנחנו נותנים משהו לאנשים שאנחנו יודעים שעושה להם טוב ואי אפשר יהיה להשיג את זה, אז לא עשינו שום דבר. 

סגן שר הבריאות יעקב ליצמן:

אתה רוצה שזה יהיה בסל התרופות?

אילן גילאון (מרצ):

מחיר, זמינות. אני מקבל כל הזמן תלונות ואני מניח שכל חברי הכנסת מקבלים את זה, על אנשים שיש להם עינוי דין. על ילדים שסובלים מכל מיני תסמונות, מאוטיזם, מדברים חמורים ביותר, שזה לוקח להם - - -

קריאה:

אפילפסיה. 

אילן גילאון (מרצ):

סליחה, לא לעזור לי. אפילפסיה. שזה עוזר להם - - -

משה בר סימן טוב:

הם מקבלים.

קריאה:

הם מקבלים אבל הרפורמה תעשה להם נזק.

היו"ר אלי אלאלוף:

חברה - - -

אילן גילאון (מרצ):

זה צריך להיות נגיש כמו שניקוטין נגיש באותה רמה. להשיג את זה באותה זמינות, שיוכל לאשר את זה כל מי שמאפשר את האוקסיקוטין ואני אומר – ההבדלים הם קל וחומר חמורים לגבי האוקסיקוטין לגבי הדבר הזה. 


וחוץ מזה, באמת ברכות על כך שאתם מתקדמים, אבל איך אומרים, צריך לאט לאט, מהר, מהר. כאילו ככה התחילו בכיוון.

היו"ר אלי אלאלוף:

חברת הכנסת תמר זנדברג, בבקשה.

תמר זנדברג (מרצ):

תודה רבה אדוני יושב הראש. אני גם חייבת להתייחס במילה. תכננתי לדלג על זה, אבל אני חייבת להתייחס במילה לדיסקליימר ההיסטרי הזה, אני חייבת לומר, שכל דובר מתחיל את דבריו: זה סם ומנסה להיטהר מהשרץ הזה, להרחיק עדות, להרחיק ממנו - - -

היו"ר אלי אלאלוף:

עכשיו את מדברת גם בשם הדוברים שידברו איך שאת רוצה?

תמר זנדברג (מרצ):

לא. לא אני מדברת בשם - - -

היו"ר אלי אלאלוף:

אני אף פעם לא מדבר כמוך. 

תמר זנדברג (מרצ):

אני מדברת בשם עצמי.

סגן שר הבריאות יעקב ליצמן:

ואני מכבד אותך. 

תמר זנדברג (מרצ):

אז תודה, אז אם אפשר רק להשלים את דברי.

היו"ר אלי אלאלוף:

לא, כל מילה שאת אומרת פוליטית היא בניגוד לדעתי ואני נותן לך לדבר. את רוצה לתקן אותי עכשיו?

תמר זנדברג (מרצ):

לא, אני לא רוצה לתקן, אני רוצה לומר את דעתי.

היו"ר אלי אלאלוף:

הלאה. הפתיח לא מוצלח. בעיני לפחות.

תמר זנדברג (מרצ):

אוקיי, אז הנה, אתה נתת לי ציון ואני נתתי לך. אפשר להתקדם.

היו"ר אלי אלאלוף:

יפה, כי את התחלת בזה. באמת מי שמתחיל בזה.

תמר זנדברג (מרצ):

אפשר להמשיך את דברי?

היו"ר אלי אלאלוף:

ודאי. 
תמר זנדברג (מרצ):

אני מודה לך. אני רוצה להסביר למה הדיסקליימר הזה הוא פוגעני כלפי הרבה מהאנשים שיושבים כאן. לא פלא, הרי סם בטח. מורפיום זה סם ואוקסיקונטין זה סם קשה. דרך אגב קפאין זה סם וסוכר זה סם. אדוני השר נלחם בזה. אבל כאשר פעם אחרי פעם - - -

היו"ר אלי אלאלוף:

מה קרה שם?

קריאה:

מה זה הדבר הזה? מה, אתה דפוק?

קריאה:

רגע.

קריאה:

אל תיגעי בי. מה, את דפוקה? מה - - - נגע לי בכיסא. מה זה פה? אין מקום משם, אז אני נכנס מפה. 

קריאה:

אדוני - - -

קריאה:

אל תגיד לי אדוני, אני לא אדוני.

תמר זנדברג (מרצ):

מה קורה? 

היו"ר אלי אלאלוף:

כן, בבקשה.

תמר זנדברג (מרצ):

תודה. תראו, לדברים האלה יש משמעות ואני רוצה להסביר אותה, כי זאת ועדת הבריאות. ועדת הבריאות עוסקת בין היתר בתרופות ובתרופות יש הרבה מאד סמים שמדינת ישראל, המוסדות הרפואיים, לוקחים ומעבדים אותם לכדי תרופות שמצילות חיים, שמקלות על סבל, שעוזרות לבריאות.

כאשר אנחנו רק עוסקים בהבהלה – לא רק של הציבור, אלא גם של המוסדות הרפואיים, שהחולים עצמם – אז מה הפלא שאחר כך אדוני המנכ"ל, אתה אומר שיש חשש מצד הרופאים? בטח שיש חשש. אנחנו אומרים להם שהם עוסקים בסמים, שהם הולכים להיות סוחרי סמים, אז יש חשש.

משה בר סימן טוב:

לא אמרנו להם סוחרי סמים.

תמר זנדברג (מרצ):

לא, אבל יש כאלה שאומרים. 

משה בר סימן טוב:

הם רושמים סמים.

תמר זנדברג (מרצ):

הם רושמים סמים כל הזמן. זה מה שהם עושים במרפאה. הם רושמים סמים ומשככי כאבים. הם רושמים סמים בכל תרופה שהם עושים. מה זאת אומרת? הם רושמים סמים הרבה יותר קשים. הרבה יותר גרועים. להיפך, את הסם הזה צריך לקדם להיות תרופת קו ראשון בחלק מהמחלות - - -

קריאה:

זה טבעי.

תמר זנדברג (מרצ):

לא יודעת. יש טבעי ויש לא טבעי, זה לא העניין. העניין הוא שזה סם הרבה פחות ממכר, הרבה פחות מסוכן מאשר סמים אחרים שרופאים רושמים במינונים הרבה יותר גבוהים. ולכן אנחנו עוסקים כאן - - -

היו"ר אלי אלאלוף:

	יש לך עוד שתי דקות, תמר.

תמר זנדברג (מרצ):

אנחנו עוסקים כאן בדיני נפשות, זה לא פחות מזה. ואם אין לנו מספיק ידע ואם אין לנו מספיק מחקר, אז בבקשה, אתם משרד הבריאות. יש מספיק אינדיקציות על מנת לקדם ידע ומחקר הרבה יותר שיטתי. אנחנו רוצים את המדיקליזציה. אנחנו בעד המדיקליזציה וייצוא. להיפך, יש דברים שצריך לעשות כדי לקדם אותם.

אדוני השר, באמת אתה לקחת על עצמך פה רפורמה שאפשר לקרוא לה מהפכנית בכוונות שלה. היא הולכת ומתקדמת בבתי המרקחת, במרפאות, במערכת הממוחשבת שהולכת ונכנסת. יש כאן עוד המון המון דברים שצריך לקחת ושהמשרד צריך להוביל. למשל איזה רופאים מוסמכים לרשום ואיזה לא. אתם יודעים שיש היום פקק - - -

משה בר סימן טוב:

עשינו.

תמר זנדברג (מרצ):

אבל הם לא רושמים, הרופאים האלה. 

קריאה:

הם עוד לא נכנסו, חכי, רגע. 

קריאה:

הם לא רוצים.

תמר זנדברג (מרצ):

אתם אומרים שני דברים הפוכים. יש 100 רופאים או למעלה מזה, 130, כמה כבר? 

סגן שר הבריאות יעקב ליצמן:

יש 80, הוספנו 44 עכשיו.

תמר זנדברג (מרצ):

הרופאים האלה לא מוסמכים לרשום את אותו רישיון. הם לא מנפיקים את הרישיון. מי שמנפיק את הרישיון זה היקר, עם הטלפונים, עם הפקסים, עם הפקסים שלא מגיעים. אנחנו 3, 4 ו-5 שנים מתריעים על זה. למה למשל אתם לא משחררים את הפקק הזה, שרופא שעבר את הקורס מוסמך להוציא את המטופל וזה כבר הכל – הסכם כבר חוקי. כבר הגיע. כבר מגיע לו הרישיון, למה שלא ייצא עם הרישיון, עם הצייטלה הזה מהמרפאה? המחשב עודכן. הוא הוסמך, הוא עבר בקורס, הכל בסדר, זה כבר בבית מרקחת מחכה לו, בסופר פארם. למה לא? זה פקק ראשון.

פקק שני זה הנושא של המחירים שהוזכר כאן. ראיתי כאן את השקף, 80% ישלמו אותו דבר או פחות, אני לא שמעתי על מישהו שמשלם פחות, הרבה משלמים יותר. אני חושבת שצריך - - -

משה בר סימן טוב:

הם לא כותבים לחברת הכנסת תמר זנדברג ש - - - משלמים פחות.

תמר זנדברג (מרצ):

בסדר, אין בעיה, מאה אחוז. יכול להיות. תשמע, הוועדה שלי הוצפה בפניות על המחיר ואני אמרתי רגע, בואו נסתכל מה קורה. אני כן חושבת שזה דבר שמצריך כאן בחינה, כי אם יש כאלה ויכול להיות שהם 20% - 20% זה שיעור לא קטן – שהמחיר עבורם עלה במאות אחוזים, זה שינוי משמעותי לרעה באיכות החיים של מטופלים וצריך להסתכל עליו ולראות מה עושים איתו. אולי עבורם את המינונים האלה יכניסו לסל התרופות. אני לא יודעת מה, צריך לעקוב אחרי זה.

היו"ר אלי אלאלוף:

אוקיי, תודה. תשאירי זמן לאחרים, הם באו רבים.

תמר זנדברג (מרצ):

אין בעיה, אני רוצה לשמוע אותם. משפט אחרון לגבי הנושא של הזנים. שוב, הנושא של החומר הפעיל ולעשות לו סטנדרטיזציה הוא רעיון נכון והגיוני ומבורך. יש נושא של רצף טיפולי וצריך להסתכל על כאלה שהם מטופלים כבר היום וזה ידוע גם בתרופות לסרטן למשל. יש מיקסים ויש קוקטילים שמגיעים לאיזה שהוא הרכב שנותן את המענה הרפואי הנכון. אם לאנשים האלה פתאום זה יופסק ויתחילו מחדש בשלב של ניסויים, בסופו של דבר המטופלים שכבר אושר להם והם כבר ברישיון והכל, הם יפגעו וזה גם דבר שצריך לתת עליו את הדעת. תודה.

סגן שר הבריאות יעקב ליצמן:

תודה. חברת הכנסת שרן השכל, בבקשה. שלוש דקות בבקשה, תשתדלי. 

שרן השכל (הליכוד):

תודה. קודם כל יושב ראש הוועדה תודה רבה על קיום הדיון הזה היום. אני חושבת שהוא מאד מאד חשוב. כבוד השר, תודה רבה שהגעת לדיון היום. אני באמת חושבת שכשפתחת את דבריך, שישראל היא זו שמקדמת את העניין הזה, זה נכון, זה בבחינת מהפיכה. זה לא כמו מהפיכה. המדיקליזציה היא באמת מהפיכה והיא מהפיכה שאחריה אני כבר שומעת ורואה גם במשלחות שאני יוצאת אליהן, שיותר ויותר מדינות מתעניינות לבוא ולראות מה מדינת ישראל עושה ולהתחיל לעקוב אחריה. 

כמו שאנחנו מובילים בתחום החקלאות, כמו שאנחנו מובילים בתחום המים, טכנולוגית המים ועוד בתחומים רבים, אנחנו גם מובילים את התחום הזה של הקנביס הרפואי וזה בזכותך. באמת, יאמר לזכותך שהיה לך את האומץ לבוא ולהניע את המהפכה הזו.

אני רוצה באמת להתחיל גם כן עם כמה מילים טובות, כי אני יודעת שיש לי ואתה יודע, כמובן שאני פונה אליך במיליון מכתבים כל הזמן על בעיות שנובעות הרבה מאד פעמים, אבל אני חייבת גם לומר שכמעט את כל הבעיות האלה הצוות שלך במשרד כן פותר. יחסית הפניות שאני מפנה לרופאים, לצוות, למוטי כמובן, נענות. מקרים שאפשר לסייע באמת מטופלים בצורה מהירה וזריזה. זה לומר באמת לזכותכם. דברים שלא יכולים להיות מטופלים או שיש בהם עכבות, אני עדיין פועלת בהם מולכם על מנת לפתור את זה. לדוגמא אפילו חולי הפיברומיאלגיה, בעיה שצצה לאחרונה, שאתה מכיר את הסוגיה.

אני רוצה לומר למנכ"ל, שהרפורמה הזו היא באמת נהדרת ואנחנו מלווים אותה גם בשדולה לקנביס רפואי, כי היו לנו הרבה מאד חששות בהתחלה, כולל התורים הארוכים שבאמת לא חשבנו שתפתרו אותם עם התוספת של המזכירות ובסוף פתרתם וכו'. אבל באמת הגישה הזו של לבוא ולציין את הכי חמור, אני חושבת שיש בה איזה שהוא פגם. למה? אתה בא ואתה נותן איזה שהם נתונים כאילו זה באמת הכלל. ואם זה הכלל אז אני רוצה גם לדעת. אני מעוניינת לדעת מה ההשלכות של הרפורמה הזאת. 

אתה מדבר על התקפים פסיכוטיים. בכמה התקפים פסיכוטיים נתקלתם בשנה האחרונה רק כתוצאה מקנביס רפואי? האם זו באמת תופעה רווחת? 

היו"ר אלי אלאלוף:

וקנביס בכלל זה לא מעניין אותך? 

שרן השכל (הליכוד):

לא, מקנביס. מקנביס בלבד אני אומרת - - -

היו"ר אלי אלאלוף:

גם לא רפואי. זה גם משפיע.

שרן השכל (הליכוד):

אני אומרת מקנביס, אבל אני אומרת לא למשל מאלכוהול, שזה גם יוצר התקפים פסיכוטיים או מתרופות אחרות שהם מקבלים, שהם יכולים לקבל מזה גם התקפים פסיכוטיים. זאת אומרת תזקק את זה באמת לקנביס רפואי. נשמח להתעדכן בזה. 

הזליגות שאנחנו מדברים עליהן – כמה זליגות היו? כי מנתונים שאנחנו מקבלים מהמשטרה אנחנו לא מקבלים את הנתונים האלה. אז לבוא ולהאשים את החולים, כמו שאנחנו שומעים - אתם רק צורכי סמים או דברים כאלה וכל מיני הערות כאלה שנאמרות בלהט הוויכוח, זה דבר שבעיני משבש את השיח. 

היו"ר אלי אלאלוף:

לא נאמרו. אנחנו בשליטה מלאה. 

שרן השכל (הליכוד):

נאמר מקודם, בגלל זה - - -

היו"ר אלי אלאלוף:

אנחנו לא משתמשים בקנביס, אבל אנחנו בשליטה מלאה. לא אמרנו את זה.

שרן השכל (הליכוד):

חברה שנייה, אני לא צריכה עזרה, אני אמרתי שזה נאמר מקודם בחדר. גם אמרתי שזה נאמר בלהט הויכוח, אבל הדברים האלה לא מקדמים את השיח הזה. 

תראו, נכון, יכול להיות שלפי התפיסה הרפואית – וזה נכון – המחלות לא מטופלות על ידי קנביס. זאת אומרת אתה לא מתרפא מקנביס רפואי. אתה לא יכול לרפא קרוהן מקנביס. אתה לא יכול לרפא אפילפסיה מקנביס. הילד עדיין יהיה חולה אפילפסיה, אבל הקנביס הרפואי פותר את תופעות הלוואי האלה. זאת אומרת שחולי קרוהן לא ירגישו את הכאבים ואת הירידה במשקל ואת כל תופעות הלוואי האלה שמגיעות עם זה. חולי האפילפסיה לא יקבלו התקפי אפילפסיה ומבחינת ההורים זה כאותו הדבר כיפתור את המחלה. כי הם מסוגלים לחיות ביחד עם המחלה הזו. ועל זה ההתרעמות כשלבוא ולהגיד שזה לא מטפל.

משה בר סימן טוב:

אבל אני לא יודע בילדים ואני אומר ברצינות. אני לא יודע בילדים ואני לא יודע בנשים בהיריון מה ההשלכות ארוכות הטווח של הדבר הזה שאנחנו עושים. אתם חייבים להבין - - -

שרן השכל (הליכוד):

אתה צודק - - -

משה בר סימן טוב:

כולכם פה מלאי ביטחון במה שאתם אומרים ואני מבין את זה ובסוף אנחנו נותנים. בסוף כשאני נותן לאישה בהריון קנביס, אני אומר לכם, אנחנו מתים מפחד. כשאני נותן לילד, כשאנחנו מאשרים לילד קנביס, אנחנו מתים מפחד.

שרן השכל (הליכוד):

הפחד הזה - - -

משה בר סימן טוב:

אתם לא תעמדו לצדנו - - -

שרן השכל (הליכוד):

רגע, רגע - - -

משה בר סימן טוב:

לא, אני מבין, אף אחד לא היה רוצה להתחלף עם אף אחד ממי שיש פה, אבל - - -

קריאה:

כבר 4 שנים - - -

משה בר סימן טוב:

ו-4 שנים זה לא מספיק. לכן אני אומר שהזהירות הזאת, ואלף אנחנו נותנים - - -

היו"ר אלי אלאלוף:

בואו נאפשר לסיים.

משה בר סימן טוב:

אבל אתם צריכים להבין שהזהירות הזאת היא מתחייבת.

שרן השכל (הליכוד):

רגע, חברה, שנייה, אנחנו לא צריכים עזרה. 

היו"ר אלי אלאלוף:

אני מבקש לסיים, ברשותך.

שרן השכל (הליכוד):

רגע, זה גם כן היה דיון. כי הפחד הזה הוא מובן והוא מובן כי אתה לא רוצה לקחת על אחריותך שחס ושלום תינוק יקרה לו משהו חמור. או שאישה בהיריון יהיה לה פגם. אתה צודק במאה אחוז, אבל בוא נסתכל על החלופה. והחלופה היא שאותה אישה בהיריון או אותו ילד חולה אפילפסיה – ויש פה הרבה מאד הורים לילדים חולי אפילפסיה, הפתרון שלך הוא תרופה עם תופעות לוואי ודאיות של התמכרות, של פיגור שכלי, של בעיות בקיבה, של תופעות של ממש עיוותים ודברים כאלה. אז האם החלופה הזו היא יותר טובה? זו צריכה להיות השאלה. 

איפה יש תופעות לוואי הרבה יותר חמורות, שהוכחו גם בבתי משפט שקיבלו עליהם פיצויים, לעומת משהו שעדיין נבדק וככל שניתן לדעת מההורים, הוא רק מסייע להם. ילדים ששתו את כל הבקבוק של שמן הקנביס הרפואי וההורים נלחצו ולקחו אותם לחדר המיון כי הם פחדו שהם יהיו עם מנת יתר בגלל שהם רגילים לתרופות האחרות ולא היה כלום. לא קרה להם שום דבר ממנת היתר הזאת. 

היו"ר אלי אלאלוף:

אוקיי, תודה. בואו נאפשר - - -

שרן השכל (הליכוד):

רגע.

היו"ר אלי אלאלוף:

חברים, יש לכם פה חברים שהזמנתם.

שרן השכל (הליכוד):

בסדר, עוד שני משפטים, יושב הראש.

שרן השכל (הליכוד):

תתני להם. לא, לא, נגמר. שרן, אני מבקש.

שרן השכל (הליכוד):

אז אני אסכם. הדברים שמהם אני חושבת שחייבים לתת את הדגש עכשיו עם הרפורמה, שבאמת נשארו, זה קודם כל העניין של הזנים. אתם יודעים שהעניין של קנביס רפואי הוא עניין מאד אישי. עד שהילד מתרגל לאיזו שהיא תרופה מסוימת שבאמת עובדת עליו וזה לא רק כמות של 4 חומרים פעילים, אלא זה מרכיב שלם של חומרים פעילים שנמצאים בזן מסוים. אם אתם מעבירים אותו לאיזה שהוא שמן אחר - - -

היו"ר אלי אלאלוף:

זה לא פייר, שרן. את צריכה להפסיק.

שרן השכל (הליכוד):

לא, אבל זה - - -

היו"ר אלי אלאלוף:

לא, לא, יש אנשים. את מזלזלת ב-70 איש.

שרן השכל (הליכוד):

בסדר, אבל חשוב לי לציין את זה. אתה יודע שחיכיתי לדיון הזה הרבה מאד זמן, אלי.

היו"ר אלי אלאלוף:

מספיק. זה נגמר. אני יודע, אבל תתחשבי באחרים.

שרן השכל (הליכוד):

אז אני אסיים את זה, זה בסך הכל שני דברים קטנים.

היו"ר אלי אלאלוף:

לא. תסיימי.

שרן השכל (הליכוד):

אלי.

היו"ר אלי אלאלוף:

לא, אני מבקש.

שרן השכל (הליכוד):

דקה. 

קריאה:

יש פה עוד אנשים.

שרן השכל (הליכוד):

הזנים האלה הם משהו קריטי להמשך הטיפול של ילדים, בוגרים וטף. ולכן כשהם לא רושמים מה הזן על החבילה, זה עלול לסכן את הטיפול הרפואי שלהם.

הדבר השני זה באמת נושא של סכום הכסף, שמאד חוששים ממנו, שאני חושבת שגם הגשנו כבר בקשות להכניס את זה לסל התרופות. אני חושבת שזה גם יחסוך הרבה מאד כסף מתרופות שהן הרבה יותר יקרות, שפותרות בעיות של כאבים כרוניים. התרופה של קנביס רפואי יכולה להיות הרבה יותר זולה בסך הכל אם נכניס אותה כבר לסל התרופות ואני מבקשת שתשקלו את זה ותדחפו את זה גם, עם הבקשות שהגשנו לאחרונה. תודה רבה.

היו"ר אלי אלאלוף:

חברת הכנסת מיכל בירן, בבקשה. אני מבקש באמת לעמוד על שלוש דקות.

מיכל בירן (המחנה הציוני):

אני ידועה כמקפידה על הזמנים. זה גם לא ה-נושא שלי. אני כן מלווה את העניין של חולי הסרטן הצעירים ואני כן מוטרדת – ותקנו אותי אם הנתונים שאני מבינה, באמת זה לא הנושא שאני מאד שוחה בו – אבל אני מבינה שדווקא אלה שבמצבים החמורים ביותר שאושרה להם צריכה של יותר מ-100 גרם, בעצם שילמו עד עכשיו 350 שקלים ויצטרכו עכשיו לשלם 1,200 שקלים.

משה בר סימן טוב:

לא, זה לא החולים האונקולוגיים. 

מיכל בירן (המחנה הציוני):

זה לא יחול עליהם?

משה בר סימן טוב:

לא. חולים אונקולוגיים לא מגיעים למינונים האלה.

מיכל בירן (המחנה הציוני):

רוב החולים האונקולוגיים - - -

קריאה:

בטח שהם כן.

קריאה:

 מה זאת אומרת? זה בעיקר החולים האונקולוגים שמגיעים למינונים האלה. מה זאת אומרת?

משה בר סימן טוב:

לא. 

קריאה:

לא, אתה טועה, אדוני היקר.

מיכל בירן (המחנה הציוני):

אני אשמח שעובדתית ישוו את הנתונים, כי הדבר האחרון שהייתי רוצה זה שחולי סרטן צעירים, שגם ככה צריכים להתמודד עם משימה קשה של ההחלמה, עכשיו גם תשיתו עליהם קנס כספי כל כך גדול.

היו"ר אלי אלאלוף:

טוב, חברים, היות שברור שאין לי מספיק זמן, אז אני מבקש מכל חבר שרוצה את רשות הדיבור – ואנחנו נלך לפי הסדר, משמאל שלי לימין, וכל אחד לא יותר משתי דקות. אני אפסיק. בבקשה אדוני, תתחיל. שם ותפקיד.

יצחק בן טולילה:

שמי צחי בן טולילה. בואו נתחיל בזה שקנביס מרפא סרטן, אוקיי? הוא מרפא סרטן ובמוקדם או במאוחר כולם יידעו על זה. 

קריאה:

איך אתה יודע?

יצחק בן טולילה:

אני יודע, כי אמא שלי חולת סרטן והבדיקות שלה משתפרות מבדיקה לבדיקה ויש מישהו עם סרטן במוח שרופאים אמרו לו במקרה הטוב - - -

קריאה:

זה מרפא סרטן שד.

היו"ר אלי אלאלוף:

חברה, בלי ויכוח, תנו לו להתבטא.

יצחק בן טולילה:

אם כימותרפיה והקרנות יעזרו לך, במקרה הטוב אתה תחיה שנתיים. נעלם לו הגידול בראש. והוא לא השתמש בכימותרפיה ולא בשום דבר מהשקרים האלה שאתם מספרים. 

עוד דבר, אני אסביר לכם איך זה עובד בצורה הכי פשוטה שיש, בצורה שכל אחד יכול להבין. לכל אחד בגוף שלו יש תאים סרטניים. לכל אחד בגוף, כשיש תא שהוא דפוק, יש בו קולטנים, יותר קולטנים שמיועדים לקבל חומר שהמערכת החיסונית מפרישה, שנקרא אננדמייד. האנדמייד הזה נכנס לתא החולה, גורם לתא להפריש- - -

היו"ר אלי אלאלוף:

זה בקשר לרפורמה?

יצחק בן טולילה:

זה ועוד איך בקשר לרפורמה.

היו"ר אלי אלאלוף:

למה? אז להגיע לרפורמה. אל תיתן לנו פה ניתוחים רפואיים.

יצחק בן טולילה:

זה גורם לתא להפריש צרמייד, הצרמייד מכסה את המיטוכונדרייה, שזה הלב של הקו ואתה מת. סבבה? אתה מת, אוקיי? אתה ליצמן, אתה דתי. סבבה, אתה דתי, נכון? 

סגן שר הבריאות יעקב ליצמן:

מה זה סבבה?

יצחק בן טולילה:

הטבע יצר בעיה, הוא צרייך לייצר גם פתרון. זה הכל. 

סגן שר הבריאות יעקב ליצמן:

אבל מה זה סבבה?

היו"ר אלי אלאלוף:

תעזוב. אפילו הוא מרוקאי. 

יצחק בן טולילה:

יש שלושה דברים שצריך לשים אליהם לב.

היו"ר אלי אלאלוף:

סיימת, אדון בן טולילה?

יצחק בן טולילה:

יש שלושה דברים שצריך לשים לב אליהם. - - - טובה, יחס - - - CBD וזנים. יש 9,000 זנים בעולם. לכל מטופל מתאים זן אחר בהתאם למחלה שלו ובהתאם לגיל שלו ובהתאם למין שלו ובהתאם להרבה גורמים אחרים. הדרך הכי פשוטה להבין איזה זנים צריך, זה פשוט לשאול בן אדם שהייתה לו בדיוק את אותה מחלה, לשאול מה הוא לקח ולקחת בדיוק את אותו דבר. זה הכל. זה כזה פשוט. לא צריך כימותרפיה וכל מיני שטויות.

היו"ר אלי אלאלוף:

טוב, טוב, תודה. סיימת את זמנך.

יצחק בן טולילה:

זה הרבה יותר חשובה מהכימותרפיה שלך.

היו"ר אלי אלאלוף:

כן, בבקשה. אני הולך לפי התור.

עידו גל רזון:

שמי עידו גל רזון, אני נכה צה"ל, מוכר על פוסט טראומה, P.T.S.D. אני רוצה להבין אם הרפורמה שלכם הולכת לפגוע בקבוצה מסוימת של נכה צה"ל. כי הרי אנחנו עכשיו סיימנו ועדה פה על דיון חקיקה של חוק הנכים ואני כבר היום מודע לאנשים שלא מקבלים את ההחזרים של הקנביס הרפואי ממשרד הביטחון. כי הם החליטו לפסול איזה רופא מסוים ואמרו לו תעבור לרופא אחר והוא כבר התחיל טיפול עם הרופא הרציף שלו הזה והם אומרים לו יש לנו בעיות משפטיות עם אותו רופא ואנחנו לא מקבלים את ההחזרים של אותו רופא.

עכשיו, אם אתם מעלים את המחירים שזה הולך להיות העלאה כבדה ויש הרבה מנכי צה"ל שצורכים את הכמות שאתם מדברים עליה, שצורכים הרבה, כי אין מה לעשות, יש להם פציעות מורכבות. איפה זה יפגע בכלכלתם? האם הם יצטרכו לשלם מכיסם? מהקצבה, את הקנביס הרפואי בסכומים הגבוהים האלה?

היו"ר אלי אלאלוף:

יש לנו נציגה של אגף השיקום, אז היא תענה, אבל בקיצור, כי הנושא הוא באמת חשוב.

עידו גל רזון:

מעולה. 

ליאת גרטמן:

ליאת גרטמן, שיקום. אנחנו באגף השיקום מראשית הדרך מאשרים קנביס למי שמערכת הבריאות כמובן מאשרת קנביס. אנחנו מחזירים החזר מלא של העלות. כיום אנחנו, לקראת הרפורמה, עשינו בדיקה של עצמנו. האינפורמציה שאתה אומר, שנכי צה"ל צורכים כמויות הגדולות מ-50 היא ממש לא נכונה. הפארטו של נכי צה"ל ויש לנו את זה מנותח, צורך פחות מ-50 או עד 50, כך שלא תהיה פגיעה ובכל מקרה האגף מממן.

עידו גל רזון:

אבל זה בגלל שאתם מונעים מהם לקבל 150?

ליאת גרטמן:

אנחנו לא, - - -

עידו גל רזון:

לא, גם הרופאים. הרופאים עצמם. הרי את יכולה - - -

ליאת גרטמן:

 - - -

היו"ר אלי אלאלוף:

קיבלת תשובה.

עידו גל רזון:

יש המון אנשים שלא מקבלים אישור מעל 50. הם מגישים כבר שלוש שנים ברציפות והם לא מקבלים הגדלת מינון. הם חוזרים לאותן תרופות. 

היו"ר אלי אלאלוף:

חברה, זה לא דיון על אגף השיקום כרגע.

עידו גל רזון:

יש כפל טיפולים.

היו"ר אלי אלאלוף:

אתה יודע שקיימנו הרבה דיונים על - - -

עידו גל רזון:

ברור, ברור, אני מודה על זה.

היו"ר אלי אלאלוף:

אוקיי, קיבלת את התשובה. מספיק. 

ליאת גרטמן:

רק שנייה, רק שעידו יבין. הרגולטור לתחום הקנביס הוא משרד הבריאות, הוא לא משרד הביטחון. וכשמשרד הבריאות מאשר, אז משרד הביטחון מממן.

עידו גל רזון:

אז אולי יהיה רופא מטעמכם שיאשר גם?

היו"ר אלי אלאלוף:

תודה, תודה. לא. 

ליאת גרטמן:

יש 100 רופאים בארץ.

ליאת גרטמן:

אז בואו נכשיר אחד שהוא מטעם משרד הביטחון. חבל על הטרטרת הזאת.

היו"ר אלי אלאלוף:

תודה, לא. עד כאן, חבר יקר. 

עידו גל רזון:

זה גם הגיוני.

היו"ר אלי אלאלוף:

אתה יודע, בדיונים של אגף השיקום אתה גם בא וגם אתה יודע שיש לנו יותר זמן. כן, בבקשה.

אורן ליבוביץ:

כבוד יושב הראש אלי אלאלוף, תודה על הדיון. קודם כל אני חייב לציין שאני לא אוהב את הגישה המתנשאת שלך. שמי אורן ליבוביץ, עלה ירוק. 

היו"ר אלי אלאלוף:

מתנשא על מי? על מה?

אורן ליבוביץ:

אתה מתנשא על אנשים אחרים.

היו"ר אלי אלאלוף:

על מי?

אורן ליבוביץ:

על מטופלים פה. אתה מתנשא.

היו"ר אלי אלאלוף:

טוב.

אורן ליבוביץ:

וגם על חברות הכנסת.

היו"ר אלי אלאלוף:

הלאה.

אורן ליבוביץ:

השר יעקב ליצמן, גם לך תודה - - -

היו"ר אלי אלאלוף:

תוציאו את הגברת הזאת בבקשה. תצאי מהאולם. 

קריאה:

למה שאני אצא? פגעתם בחיים שלי. 

היו"ר אלי אלאלוף:

לא, לא, תצאי מהאולם. 

קריאה:

ליצמן - - - 

היו"ר אלי אלאלוף:

תצאי מהאולם. אל תנסי לפגוע ביושב הראש.

קריאה:

אבל - - - רפואיות - - - כל כך הרבה נכי צה"ל לא מטופלים. יושבים פה אנשים בוועדות שלא יודעים מה קורה ב- - - והם אחראים על החיים שלנו. אתם לא יודעים כמה אנשים חולים במדינה. אין לו מושג. 

קריאה:

לא נמאס לכם? 

היו"ר אלי אלאלוף:

כן, בבקשה.

אורן ליבוביץ:

סגן השר ליצמן, גם לך תודה על הדיון ואני גם שמח על ההזדמנות, כי עד היום, באמת אחרי הרבה מאד שנים הדוברות שלך לא נותנת תשובות לשאלות. הדוברות חד משמעית הכי גרועה במשרדי הממשלה וזה מניסיון עבודה אישי שלי מולם, אז טוב שהגעת. 

עכשיו נדבר על הרפורמה הזאת. אנחנו שומעים את מה שאתם אומרים - - -

סגן שר הבריאות יעקב ליצמן:

המחלקה היחידה ש - - -

אורן ליבוביץ:

	היחידה שלא נותנת תשובות. הדוברות שלך היא הדוברות היחידה בממשלה שלא נותנת תשובות, נקודה. בכל הארגונים הממשלתיים, לא רק במשרד. 

היו"ר אלי אלאלוף:

זה קשור לדיון?

אורן ליבוביץ:

לא, זו הקדמה. 

היו"ר אלי אלאלוף:

אז יש לך עוד דקה.

אורן ליבוביץ:

למה עוד דקה? עוד לא דיברתי. היא לקחה לי את הזמן.
היו"ר אלי אלאלוף:

כי אני מתנשא. 

אורן ליבוביץ:

אתה מתנשא, כן.

היו"ר אלי אלאלוף:

יש לך עוד דקה.

אורן ליבוביץ:

בסדר, אז אני אסיים את זה בדקה. את כל מה שאתם אומרים פה אנחנו שומעים כבר משנת 2015 ועוד לפני זה. בפועל, בשטח לא השתנה שום דבר. כמטופל אני אומר את זה, אני מטופל בעצמי. בפרקטיקה בשטח למטופלים לא השתנה שום דבר. אתם מיניתם אדם אחד, פקיד אחד, לנהל את כל הדבר הזה, בלי אף גורם מעליו. בקדנציה הקודמת עוד היה לנו גם את יעל גרמן שהתעסקה בנושא הזה, גם המנכ"ל גמזו התעסק בזה, גם בועז לב התעסק בזה. עכשיו ליצמן אתה אומר - אני לא מעניין אותי להתעסק בזה. גם בר סימן טוב לא מבין בזה, לא מתעסק בזה. 

כל מה שיש לנו זה את מר יובל לנדשפט, שעושה מה שהוא רוצה. מתעסקים בביזנס ובקומבינות, תסלחו לי על המילה וזה כבר נחשף לא פעם ולא פעמיים. אתם עושים פה כל מיני ארגונים בירוקרטים ושכחתם לגמרי ממה שחשוב. מהמטופלים. אצלנו זה - - -

היו"ר אלי אלאלוף:

אוקיי, סיימת את דבריך. 

אורן ליבוביץ:

לא סיימתי, סליחה. יש לי עוד המון מה להגיד.

היו"ר אלי אלאלוף:

אדוני, סיימת את דבריך.

אורן ליבוביץ:

תודה אדוני.

היו"ר אלי אלאלוף:

כן, בבקשה, אחריו.

עמיחי תמיר:

ד"ר עמיחי תמיר מארגון הנכים. אני היום בקפסטי כפול. הדוקטור הוא בגלל מומחיותי בנוירו- פרמקולוגיה. בעברית יש מילה נורא קשה – סם ומילה נורא חיובית – תרופה. אבל בפועל מה שחשוב זה אם תכשיר רפואי מקל על אנשים. אם הוא מקל על סבל מול כאב. אם הוא מקל על תאבון לחולי סרטן ולחולי איידס. 

לכן אני רוצה לברך את סגן השר על הרפורמה, אבל אני חושב שאתם צריכים להיות קשובים כדי שההנגשה תהיה יותר טובה, כדי שלא תהיה פגיעה במי שמשתמש בזן זה או אחר וכדי שלא תהיה פגיעה נוספת במי שלא יכול להרשות לעצמו מימון תרופה, אם רופא קבע שהוא צריך להשתמש במינון יותר גדול מאשר אדם אחר. הכל תלוי בקביעה רפואית של רופא וכל רופא מוסמך לרשום כל תרופה שבעולם לפי המינון שלה. תודה.

היו"ר אלי אלאלוף:

תודה. בבקשה גברת. 

חגית יגודה:

שמי חגית יגודה, חלק מהאנשים פה מכירים אותי. היום לא הבאתי את דוגמנות השיניים, אני מצטערת. לשאלתך אדוני, דיברת על זה שאתה מאד מודאג ואני רוצה לציין שני דברים. אחד, דיברו פה מלא על זנים. רק אתמול כשהלכתי לקחת זנים היו שנים. כמעט בכל החברות יש זן וחצי אם בכלל. ההתייחסות אלינו דרך הזנים היא מאד מפחידה ואולי בגלל זה משהו-. כאילו, השינויים הם לטובה, רק יש פה פספוס קטן. לא מתייחסים אלינו, המטופלים כשאמרתם שאין מחקרים ואין דברים ואנחנו בשטח כן מביאים מחקרים, אנחנו כן מביאים תוצאות.

קנביס כן מרפא סרטן. שלוש פעמים הסרטן תקף אותי, בשלוש הפעמים אני פה. אני בת 52. הייתי בהיריון עם שני בנים, אחד בן 23 בוגר סייבר, אחד בן 13, עוד מעט יש לו בר מצווה, כולכם מוזמנים, אני הולכת לעשות לו אחלה מסיבת טבע, כי אמא שלו בחיים וקנביס מרפא סרטן. בהחלט מרפא. ואם יש לנו את האפשרות הזאת, משנת 1987 אני מטופלת קנביס בארץ ישראל. אני יודעת את כל מה שאני יודעת על גופתי. אף אחד לא בא לשאול אותי. אף אחד לא בא לשאול חלק מהטופלים שנמצאים כאן ב-30 שנה. 

משרד הבריאות עושה פה תהליך מאד מדויק. הוא לוקח משהו שאתמול היה לי זן, היום אין לי אותו, מחרתיים יש לי אותו. מישהו היסס, אני הייתי חולה שנתיים בגלל היסוסים של החברות. בגלל שאין פה שום דבר. אף אחד פה לא-. כל מנהל חברת קנביס חושב שהוא אלוהים. יש פה מטופלי קנביס שהתחילו לעבוד בחברות קנביס והתחילו לעשות לנו כל מיני רפורמות ודרכים. יושבים פה סביב השולחן כאלה. יש פה אנשים שיש להם אינטרסים. נמאס כבר.

הגיע הזמן שאנשים שכן מקבלים את הטיפול יהוו כפיילוט. האיש פה מאד מודאג מהעלייה בחולי הסרטן. סליחה שהסרטן שוב תוקף אותי. אני מאד מתנצלת בפניך, שיש כל כך הרבה מלחמות ויש פה כל כך הרבה פצועים. אני מאד מתנצלת בפניך שיש פה בנות שעברו תקיפה מינית מגיל 4. אני מאד מתנצלת בפניך שנולדים פה אנשים אוטיסטים, אפילפסים וכל מיני תחלואות אחרות. מדינת ישראל היא מדינה חולה. למה? 20 שנה נותנים לנו כדורים אופיאטיים. אז לקח לי במשך 5 שנים, 5 שנים להיגמל מכל הסמים הקשים שקיבלתי. אני הסתובבתי עם מדבקות אופיום על הגב. לא יכולתי לתפקד בתור אמא. 

כשקיבלתי קנביס השמנתי 15 קילו, אני יצאתי משביתת הרעב שלי ב-42 קילו, כשהיום אני אחר כך, אני שוקלת 60. שמנה, גבוהה, כוסית, בלי שיניים. 

היו"ר אלי אלאלוף:

תודה. 

חגית יגודה:

קנביס מרפא סרטן. שכחתי להגיד את זה. 

היו"ר אלי אלאלוף:

כן, בבקשה. 

אהרון לוצקי:

שמי אהרון לוצקי, אני מחברת תיקון עולם, חברה - - -

חגית יגודה:

והוא מתקן את העולם אחרי ליצמן. 

אהרון לוצקי:

אנחנו מטפלים בכשליש מהמטופלים בארץ ישראל. אני רוצה - - -
חגית יגודה:

אנשים מריצים פה - - -

היו"ר אלי אלאלוף:

גברת, הקשבנו לך. 

אהרון לוצקי:

הרפורמה יש בה דברים חיוביים, כמו למשל הקפדה על איכות המוצרים, אבל יש בה גם דברים שחסרים. כתגובה לפתיח שאמרת, כי הקנביס הוא סם מסוכן, הדבר היחידי שמסוכן בצמח הקנביס זה חומר שנקרא THC. יש בצמח עוד אלפי חומרים שאין להם שום השפעה פסיכו אקטיבית. תשאל כל מומחה, הוא יגיד לך את מה שאני אומר עכשיו. החומר הבולט ביותר, בנוסף ל-THC, הוא חומר ה-CBD. אין לו שום השפעה פסיכו אקטיבית, יש לו השפעה מרפאת בצורה בלתי רגילה. 

לפי פרופסור משולם, שאומר בכלל שאף אחד לא מת מקנביס, אז ה-CBD זה חומר שצריכים לתת גם בכמויות הולכות וגדלות. אנחנו מטפלים בלמעלה מ-1,100 ילדים אוטיסטים ואפילפטים. חסר שיום אחד לא יהיה להם את השמן שהם צריכים. אתה תראה מה קורה במשפחות האלה, כשחסר להן השמן הזה.

ה-CBD באירופה למשל הוא לא סם מסוכן. מותר למכור חופשי CBD באירופה. מדוע בישראל לא?

קריאה:

כסף. 

יצחק בן טולילה:

גרוטו הוא - - - חבר ארגון הבריאות העולמי והם ממליצים על CBD חוקי ופה גרוטו לא - - -

אהרון לוצקי:

ה-CBD זה חומר שאין לו השפעות שליליות, הוא חומר מצוין, בלי תופעות לוואי כמעט. הוא יותר יעיל מרוב התרופות שקיימות, ללא תופעות לוואי.

יצחק בן טולילה:

יש 30 - - -

אהרון לוצקי:

תן לי רק לסיים.

היו"ר אלי אלאלוף:

תאפשר לו לסיים בבקשה.

אהרון לוצקי:

תאפשר לי לדבר, הזמן קצר פשוט. אני רוצה גם להגיד שגם החולים שמשתמשים, ואגב, הייתי שמח אם משרד הבריאות היה מתעדכן קצת בזה. למנכ"ל אני רק רוצה להגיד שהאונקולוגים כן מקבלים, הם הרי השיאנים של צרכני הקנביס מבחינת הכמויות. אני יכול להראות לך את המספרים, זה כמויות אדירות. לחלק מהם זה עוזר, לחלק לא. שם באמת המחקר עוד לא הוכח, אבל יש מחקרים אחרים, גם בתחום האפילפטים, גם בתחום האוטיסטים. יש מחקר של ד"ר תמנע נפתלי על התחום של מחלות קרוהן וקולייטיס. תוצאות מופלאות לגבי ההקלה בסימפטומים.

לא חסרים מחקרים קליניים שמוכיחים שהקנביס הרפואי הוא תרופה יעילה. אני קורא לכם, אם טובת החולים היא לנגד עיניכם, שנו את פקודת הסמים. תשאירו רק את ה-THC כסם מסוכן ותוציאו את כל השאר.

היו"ר אלי אלאלוף:

תודה. כן בבקשה, גברת גולן.

דנה בר-און:

תודה רבה כבוד יושב הראש, טוב לראות אותך. תודה על הדיון. 

היו"ר אלי אלאלוף:

רק לפרוטוקול שם. אני מכיר אותך. 

דנה בר-און:

דנה בר-און, מנכ"ל עמותת הקנביס הרפואי. תודה לך, תודה על ההזמנה לדיון. תודה לך כבוד סגן השר, כבוד הרב, שהגעת לכאן. ברשותכם אני רוצה לומר שתי נקודות, אחת מופנית למנכ"ל והשנייה לשר. 

ד"ר סימן טוב, פרופסור סימן טוב, סליחה, אתה אמרת משהו שתפס לי את האוזן נורא. אמרת שכשאתה נותן קנביס לאמא בהריון או לילד, אתה משקשק מפחד. אתה יודע ממה אני מפחדת? 

קריאה:

מאוקסיקונטין. 

דנה בר-און:

נורא פשוט: אני מפחדת ממה שכבוד יושב הראש ראה שקרה בשטח ומה שחבר הכנסת אילן גילאון ראה שקרה בשטח. אני מפחדת לחזור לכיסא גלגלים. אני רוצה להמשיך ללכת. זה נורא פשוט. שרון וס' ואלעד ואמיר, כל אחד ואחד מהם אתה יודע ממה הוא הכי מפחד? שהילד שלו יתחיל לפרכס עוד הפעם. 

תכנית ביטול הזנים שלכם תחזיר אותי לכסא גלגלים, את הילדים שלהם לפרכס. כי אני אסביר לך מה קורה כשאתה לוקח את אחד מהזנים הקבועים אני מטופלת בהם במשך שנים רצופות. אני אסביר לך, כי זה קורה כרגע. כרגע יש בחברה שלי מחסור של מלאי של זמן שנקרא PB. זה הזן היחיד. היחיד. יש לי מחלת ניוון שרירים גנטית נדירה. זה הזן היחיד מכל הזנים, ותאמין לי, אני מטופלת 12 שנה, ניסיתי חלק גדול מהזנים הקיימים. זה הזן היחיד שגורם לי לאכול. לי את הזן הזה כבר שבועיים, כי הוא לא היה בפעם האחרונה שקיבלתי משלוח, שקיבלתי אספקת תרופה. 

אתה יודע מה קורה אתמול בלילה? סליחה, אתמול בלילה, ערב שבת? עשיתי את הטעות של לאכול. זה נגמר בזה שהובלתי למיון בשלוש וחצי בלילה. אם אתה ואתה כבוד השר, תעזו לגעת בזנים, סליחה כבוד השר, היה לנו מרתון ארוך בשנים האחרונות. אתה יודע טוב מאד מאיפה התחלתי ואתה יודע טוב מאד מאיפה אני מדברת. 

אני אומרת לך ישירות כבוד השר, הרפורמה הזאת במתכונתה הנוכחית לא תתיישם מבלי שאננו ניגש לבג"ץ ויושבים כאן משרד עורכי הדין שמייצג את העמותה, כדי להבהיר עד כמה אני רצינית במילים הכי פשוטות. אנחנו כרגע מתכוננים לבג"ץ לעצירת הרפורמה. הוא שתבטלו לאלתר את עניין ביטול הזנים, או שגם ברפורמה הזאת – כבוד הרב – רק בג"ץ יכריע. כי אני לכסא גלגלים לא חוזרת. 

היו"ר אלי אלאלוף:

תודה דנה, תודה. 

יובל לנדשפט:

מעולם לא בוטלו הזנים.

קריאה:

באמת? מה אתה אומר?

היו"ר אלי אלאלוף:

אתה רוצה להתייחס? 

שרן השכל (הליכוד):

אני נורא אשמח אם הוא יתייחס לעניין הזנים. 

היו"ר אלי אלאלוף:

גברת, את קיבלת רשות לנהל את הישיבה גם? אני כבר אמרתי.

שרן השכל (הליכוד):

כרגע זה לא מופיע במה שעושים כרגע בבתי המרקחת. 

קריאה:

עושים מה שבא להם.

היו"ר אלי אלאלוף:

אוקיי. אתם רוצים עוד כמה שאלות לפני שנגיע - - -

קריאה:

את הנוהל - - - זה לא מופיע שם.

היו"ר אלי אלאלוף:

חברה, אתם רוצים להמשיך בשאלות? בבקשה. אדון בבקשה.

רון תומר:

שלום אדוני. ד"ר רון תומר, מנהל הוועדה המקצועית בארגון הרוקחות. ראשית אני חייב לברך את סגן השר ואת המנכ"ל על הרפורמה. אנחנו היינו בתחילת הדרך ואמרנו כמי שתומכים בטיפול הזה, שאי אפשר להתייחס אליו כטיפול רפואי, אבל לתת אותו לא בדרך הנכונה והרפורמה שמשרד הבריאות עושה פה היא הדרך הנכונה. 

קריאה:

איך אתה יודע?

רון תומר:

תן לי לסיים. אתה אפילו לא שמעת אותי. 

היו"ר אלי אלאלוף:

תמשיך בבקשה.
רון תומר:

תודה אדוני. הרפורמה היא בהחלטת הדרך הנכונה בהקשר הזה. הרפורמה זה נכון מתחילה ולוקח לה זמן להאיץ, אבל בסופו של יום כבר מדיווחים עם רוקחים שדיברנו, אנחנו מקבלים פידבקים על חולים שמגיעים עם רישום של פעם ראשונה של קנביס רפואי, שלא יודעים עם מה מותר לקחת את זה, עם מה לא מותר לקחת את זה. מקבלים את זה עם תרופות רבות והייעוץ הרוקחי עוזר להם מאד מאד. 

הסטנדרטיזציה שמשרד הבריאות קבע חשובה. יכול להיות שלא כולכם פה באולם תסכימו איתי, אבל אם רוצים להתייחס לטיפול הזה ולתת אותו לחולה לא בשלוש שאלות – בן כמה אתה, מה יש לך דומה וכך הלאה. או כמו שסיפר לי פעם איזה חולה – באתי למקום ואמרו לי אתה נראה לי טיפוס של ארז. זו לא הדרך. הדרך היא באמת בסטנדרטיזציה. 

זה נכון שהרפורמה היא רק בחודש הראשון והיא קצת מקרטעת עדיין. למשל לא כל המינונים קיימים עדיין וזה שהם לא קיימים ונשאלנו למה, כי לא מצליחים עדיין להוציא את הבצ'ים בסטנדרטים הנדרשים. 

קריאה:

גם לא תצליחו.

קריאה:

זה דיבורים בעלמא, אתה לא יודע על מה אתה מדבר. 

קריאה:

חבל על הכסף שלכם. 

רון תומר:

וזה רק מראה אדוני, כמה מהדברים שנמכרים לא תחת סטנדרטיזציה יכול להיות שיש, אבל גם יכול להיות שאין. ולכן בסופו של יום, אולי לא מחר, אולי לא עוד חצי שנה, הרפורמה הזו נבנתה בהדרגה ובצדק משרד הבריאות עושה אותה כפיילוט, עוד שנה נוכל לבוא ולקבל באמת את מה שצריך.

כשהתחלנו וביקשנו את הרפורמה, היו איתנו פה אנשים שהם גם רצו להתייחס לקנביס ברצינות. אז הנה, כשעכשיו מתייחסים ברצינות, יש על זה ביקורת?

לגבי המינונים – שאלתי, המינון הממוצע עדיין שנלקח הוא ברובו כן על 30 מיליגרם והוא נע בטווח - - -

קריאה:

גרם. 

רון תומר:

גרם, סליחה והוא נע בטווח העיקרי בין 20 ל-40 גרם, מה שאומר שזה בהחלט, גם מבחינת עלויות, זה בהחלט הדבר הנכון. כן, יש בעיה שבמינונים הגבוהים זה יקר יותר ומי שבאמת נדרש למינונים הגבוהים ביותר, כי כבר אנחנו שמענו סיפורים על חולה שקיבל מרשם ל-60, ראה את המחיר אמר טוב, 30 מספיק לי, השאר זה לחברים. אבל יש אנשים שנדרשים למינונים הגבוהים יותר. 

אני מניח שהפתרון יהיה במקום אחר, אדוני. לאט לאט ייכנסו יותר ויותר יצרנים. נכון להיום יש פחות או יותר שני מקורות שמספקים. אני מניח שתוך שנה יהיו כשמונה תשעה, ואז כמו תחרות אמיתית, שהסטנדרטיזציה תאפשר תחרות אמיתית, כי לא ימכרו דברים שלא ברור מה הם וקשה לעשות כמוהם. המחירים ירדו ואז ה-100 גרם, הערכתנו, יעלה פחות ממה שעולה היום 30 גרם ואז יהיה גם לכולם מה שצריך, במינונים שצריכים ובמחיר שצריך. 

לכן אני אומר, המטרה שלנו, אם אנחנו רוצים שבאמת הרפורמה תצליח, אם אנחנו רוצים שהקנביס יהווה טיפול נגיש וחשוב למי שבאמת נדרש אותו, אנחנו צריכים לתמוך ברפורמה הזו, כי מאד קל להתנפל היום על משרד הבריאות, פחות מחודש או חודש וקצת מהשקתה ולהגיד זה לא עובד. זה עובד. זה יעבוד. זה ייתן טיפול נכון לחולים, זה ייתן - - -

היו"ר אלי אלאלוף:

תודה. 

רון תומר:

וזה ייתן תחרות - - -

היו"ר אלי אלאלוף:

תודה רבה. כן, גברת. חברה לא ממשיכים בוויכוחים. בבקשה. 

ס':

אני קודם כל אגיד שאני מאד מתרגשת. קוראים לי ס'. אני אמא לארבעה בנים שיהיו בריאים. אני אמא לילד שהיום הוא בן תשע וחצי. מגיל שנתיים וארבעה חודשים הוא מאובחן כאפילפטי. אני יכולה לומר לך שההתקפים שלו באים לידי ביטוי בלילה, במהלך השינה. זאת אומרת שאנחנו מעבירים לילות כימים ויושבים ליד מיטתו ומנסים לראות ולתפוס את ההתקף, כדי לתת ניסיון למנוע אותו או לעצור אותו שלא ייחנק וימות לי במהלך השינה.

כל לילה זה ללא שינה. הדבר היחיד שקיבלנו במהלך השנים האלה הן תרופות, תרופות פסיכיאטריות שגורמות לו בעיה בויסות החושי, חוסר יכולת שליפה מהזיכרון או ארגון משפט, חוסר תקשורת מעולם, חוסר כישורים חברתיים. הבן שלי בן תשע וחצי והוא לא הצליח לקרוא. 

לפני ארבעה חודשים קיבלנו אישור לשמן קנביס. אני יכולה להגיד לך שבארבעה חודשים הבן של התחיל לקרוא, הפסיק לאכול עם הידיים, הצליח לדבר משפט שלם. הקלינאית תקשורת הפסיקה טיפול איתנו. הפסיכולוגית שמלווה אותנו ארבע שנים הפסיקה את הטיפול איתנו. הבן שלי מדבר. מספר את התחושות שלו. אנחנו יודעים מה עובר עליו. הוא מתקשר עם חברים. והבן שלי הפסיק לפרכס בלילה. אני ישנה בלילה סוף סוף. זה הבן שלי. קוראים לו ע', הוא בן תשע וחצי. 

בלי ה-CBD וה-THC שהוא מקבל, זה שני זנים שונים, אגב, הוא לא יכול לחיות היום בצורה נורמאלית. בלי זה אין לו חיים ואם אתם תבטלו את הזנים האלה ותעבירו אותנו לזן אחר, אני לא יודעת מה יהיה. אתה יכול להבטיח לי שזן אחר לא יחזיר אותנו לטיפול נמרץ? שהוא יוכל לחיות את החיים שלו? זה הבן שלי, זה החיים שלו. אני עזבתי תינוק בן שלושה וחצי חודשים פה בחוץ, אני מניקה, אני יכולה להראות לך אותו. היה חשוב לי להגיע לפה מבאר שבע. זה הבן שלי. זה החיים שלו. 

זמנים אחרים יכולים להרוג לי את הילד. בבקשה. בבקשה. זה הדבר היחיד. לא אכפת לי כסף, רק תבטיח לי שהזנים האלה שמצילים אותו היום יישארו.

היו"ר אלי אלאלוף:

תודה, תודה גברת ס'. ברשותך, אני מבקש - - -

אורן ליבוביץ:

אתה מזלזל פחות קצת בעדויות. 

מירב בן ארי (כולנו):

למה אתה - - -

היו"ר אלי אלאלוף:

אתה יודע שאתה בדרך החוצה? 

אורן ליבוביץ:

אני מקווה שזה עוזר.

מירב בן ארי (כולנו):

למה הגישה הזאת? באמת. מה - - -

היו"ר אלי אלאלוף:

אתה תפסיק. תתבייש לך. 

אורן ליבוביץ:

הגישה שלכם היא הפסולה.

מירב בן ארי (כולנו):

אנחנו מקשיבים פה - - -

אורן ליבוביץ:

את מקשיבה. את לא היית פה מתחילת הדיון בכלל - - -

מירב בן ארי (כולנו):

סליחה, אבל כולנו נמצאים פה - - - אבל מה זה קשור? כולם מקשיבים. למה הגישה הזאת? וגם הייתי בהתחלה. 

אורן ליבוביץ:

הגישה היא שלכם - - -

היו"ר אלי אלאלוף:

אדוני, צא החוצה. צא החוצה. צא, צא.

אורן ליבוביץ:

אני יוצא. אני רק מקפל את הדברים.

היו"ר אלי אלאלוף:

תצא, אתה מבזבז לנו זמן עם החוצפה שלך. 

קריאה:

סליחה, אפשר זכות דיבור?

היו"ר אלי אלאלוף:

לא. אני רוצה שד"ר יובל לנדשפט ייתן את התשובה על הנושא של הזנים. 

קריאה:

סליחה, אולי הוא ידבר בסוף? יש לנו הרבה שאלות אליו.

היו"ר אלי אלאלוף:

לא. אני קובע. בבקשה.

יובל לנדשפט:

אני אדבר אלייך ישירות, כי אנחנו מכירים את המצב. אנחנו מכירים טוב ואני אומר את זה בפירוש בהתחלה ובשקט וברגיעה. מעולם לא הורינו על ביטול הזנים. אנחנו לא מורים על ביטול הזנים. 

ס':

תודה. 

יובל לנדשפט:

אנחנו לא נורה על ביטול הזנים ולטעמנו אין טעם לבטל. ניתן לסמן כל מוצר קנביס ואני תיכף אגדיר. מוצר קנביס איכותי, שיוצר בתנאים איכותיים, בלי חומר הדברה, ריסוס, הכל על פי תנאים איכותיים, יוצר בתנאים איכותיים – זה יימכר בבתי המרקחת. ניתן לסמן אותו או בשם מסחרי או לעשות - - -

קריאה:

אבל למה - - -

היו"ר אלי אלאלוף:

רגע, רגע, תנו לו.

יובל לנדשפט:

לעשות בלנד, או לעשות אותו זני. אני מניח שאת מדברת על הזמן אבידקל של חברת תיקון עולם. 

ס':

דקל וארז.

יובל לנדשפט:

וארז. למה? כי נותנים גם THC, לא רק CBD – אותו חומר שאין לו פעילות, אלא גם THC. הנה, אני יודע. בואו נודה על האמת, פעם אחד נגיד, אמרה את זה חגית יגודה – עד למדיקליזציה היו כל הזמן חוסרים. אותה טענה – אני מתרגל לזן שלם, התרגלות לאותו זן, רצף טיפולי היו טענות בעלמא. לא היה רצף טיפולי כיוון שבהרבה מאד פעמים, אמרה חגית, הגיעה ומכרו לה את מה שהיה או מה שצמח. רק מדיקליזציה היא הפתרון. יהיו מוצרים, ניתן יהיה לקרוא להם גם בשמות. 

שרן השכל (הליכוד):

	אבל יובל, עכשיו אתם מבקשים שזה יהיה בסטנדרט מסוים, אתם מבקשים שזה יהיה תחת - - -

יובל לנדשפט:

סטנדרט איכותי מסוים תמיד יהיה. לא יהיו חוסרים. 

שרן השכל (הליכוד):

אבל בגלל זה הזנים שיש היום לא מסוגלים לעמוד בסטנדרט שאתם קבעתם, אז הם צריכים לערבב את זה ביחד עם זנים נוספים, כדי להגיע לאיכות שאתה מבקש. 

יובל לנדשפט:

אז שוב אמרת, אמרתי את זה כשהתקשרת בטלפון. 

שרן השכל (הליכוד):

אבל - - -

יובל לנדשפט:

רגע, נכון לבדוק את הנתונים - - - 

היו"ר אלי אלאלוף:

סיימת בבקשה, דוקטור? כן, בבקשה, אני אחזור למעגל. בבקשה, בקיצור, כדי לאפשר לאחרים לדבר. 

מיכאל עופר:

שמי מיקי עופר ואני הרוקח הראשי של BOL פארמה. אני רוצה להגיד כך – רוב המטופלים בהסדרה החדשה מרוצים. כל אלה שמקבלים כרגע, הולכים לרופא, מביעים בפניו את הבעיה, הרופא רושם להם לא מרשם אלא היתר ניפוק, הולכים לבתי מרקחת, זה נגיש. עד לפני חודש ימים, כדי לקבל רישיון זה לקח חודש וחודש וחצי. היום כל מי שצריך קנביס הולך לרופא, מקבל היתר ניפוק והולך לבית מרקחת. 

קריאה:

הוא מדבר על עולם אחר.

מיכאל עופר:

אני לא מדבר על עולם אחר. אני רוצה להזכיר לך שאנחנו בפיילוט. אנחנו רק חודש ימים - - -

קריאה:

רופא אחד. בבית מרקחת אחד לא פותרים שום בעיה במדינה. 

מיכאל עופר:

אני לא אפריע לך, אני מבקש שלא תפריע לי. 

קריאה:

אתה נותן תמונה מעוותת.

מיכאל עופר:

אני לא נותן תמונה מעוותת, אני מבקש.

היו"ר אלי אלאלוף:

אדוני בבקשה אל תפריע.

מיכאל עופר:

גם הרופאים הרושמים מרוצים. הם מרוצים מזה שמי שמקבל היתר ניפוק הולך לבית מרחקת, מגיע לרוקח, הרוקח קיבל, עבר קורס. הרוקח מדריך את המטופל באשר למידת לקיחת הקנביס. הרוקח בודק את כל התרופות שהוא לוקח ואם יש איזו שהיא בעיה עם תרופה מסוימת, גם זה הרוקח מוסמך להגיד.

יתר על כן, הקנביס כרגע מיוצר במפעלים שנקראים מפעלי GMP. המפעלים האלה מוציאים מוצרי קנביס אדירים. זאת אומרת סטנדרטיזציה מלאה. אנחנו היינו במקום, שכפי שבהסדרה הישנה לא ידעו כמה THC יש, לא ידעו כמה CBD יש. היום הכל מסודר. החברה שלי השקיעה מיליוני דולרים בהקמת מפעל שיעשה את זה בסטנדרט של תרופות.

ולכן אני פונה כרגע לס'. ס' אמרה שהיא מקבלת את התרופה בשמן לא בעישון ויש לה כמות של CBD ו-THC בפנים. בדיוק למקום הזה אנחנו הולכים. אנחנו הולכים למקום שהבן שלך יקבל בדיוק מה שהוא קיבל קודם, הוא יקבל גם עכשיו. ולכן הארגון הוא בדיוק - - - רגע, רגע, סליחה - - -

היו"ר אלי אלאלוף:

אתה יכול לסיים בבקשה?

מיכאל עופר:

לבדיקתנו בהסדרה החדשה, רוב המטופלים לוקחים בין 20 ל-30 גרם. זאת אומרת - - -

קריאה:

לא נכון. לא נכון. 

מיכאל עופר:

אנחנו בדקנו את זה. 

קריאה:

זה לא נכון.

מיכאל עופר:

אנחנו בדקנו את זה. רוב המטופלים לוקחים 20 עד 30 גרם והמחירים לא עלו. הם עלו רק - - -

קריאה:

הם עלו בשוק השחור.

היו"ר אלי אלאלוף:

אדוני, מספיק להפריע. 

קריאה:

אני רוצה לדבר בבקשה.

היו"ר אלי אלאלוף:

אתה תדבר בזמן שאני אחליט.

קריאה:

מתי אבל?

היו"ר אלי אלאלוף:

כשאני אחליט. בצורה שאתה מתנהג יש את כל הסיכויים שלא תדבר.

קריאה:

לא, אבל יש דברים שהם לא יכולים לחכות לסדר היום. יש דברים שהם פיקוח נפש.

היו"ר אלי אלאלוף:

תלמד, יש כל הסיכויים שלא תדבר אם לא תתאפק. תאפשר לאדון לסיים.

מיכאל עופר:

אני כמובן מדבר על ההסדרה הישנה וזה ספציפית לבתי מרקחת. יתר על כן, אני קורא פה לוועדת הרווחה והבריאות להכניס את הקנביס הרפואי, המדיקליזציה שאנחנו קובעים, לסל הבריאות. אנחנו כחברה רוצים לראות שהקנביס הרפואי יימכר לא במחירים גבוהים אלא במחירים נמוכים, כאשר הוא יכול להיכנס, כמו כל תרופה אחרת לסל הבריאות. 

יתר על כן, בנושא הזנים, כרגע אין את כל התפרחות בשוק בסטנדרט הנדרש. 

אילן גילאון (מרצ):

אתה נציג של חברה מסחרית או שאתה - - -

קריאה:

כן, כן, כן. 

מיכאל עופר:

החברה משתמשת ב - - -

אילן גילאון (מרצ):

אז אתה בעל עניין. מה, למה - - - 

מיכאל עופר:

זה פשע? חבר הכנסת גילאון - - -

היו"ר אלי אלאלוף:

אתה סיימת אדוני, מספיק.

מיכאל עופר:

עוד מילה אחת ברשות יושב הראש, מילה אחת אחרונה. אנחנו רוצים להכניס גם את נושא הזנים בתפרחות ואת זה אני אומר לכל האנשים שיושבים פה.

היו"ר אלי אלאלוף:

אוקיי, תודה. בבקשה גברת. 

מיכאל עופר:

אני סיימתי כבוד יושב הראש.

היו"ר אלי אלאלוף:

תודה. גברת, בבקשה. 

אילן גילאון (מרצ):

רק יש לי שאלה של הבנה. אם מישהו זקוק לקוקטייל של זנים, מה קורה במצב כזה? 

שרן השכל (הליכוד):

זה לא עומד בסטנדרט של משרד הבריאות. לוקחים ארבעה חומרים פעילים - - -

היו"ר אלי אלאלוף:

יובל, יש תשובה לזה?

יובל לנדשפט:

לא הבנתי, סליחה.

אילן גילאון (מרצ):

כשלמישהו מה שמתאים זה קוקטייל של זנים שונים, לא רק זן מסוים שמתאים לילד כפי שהוא אמר מקודם, הוא יקבל - - -

יובל לנדשפט:

על פי המדיקליזציה החדשה מטופל עם הרופא, הרופא שיוכשר לרשום יכול לרשום לו באותו מרשם, כמו שאמר מיקי היתר ניפוק עם שני זנים שונים, בלנד של זנים, סוגים שונים באותו מדרג ריכוזים של חומרים פעילים, של סאטיבה ואינדיקה – זה שתי משפחות ש - - -

אילן גילאון (מרצ):

זאת אומרת שהוא לא מוגבל לזן אחד. 

יובל לנדשפט:

הוא לא מוגבל לזן אחד. בכלל לא. 

היו"ר אלי אלאלוף:

אוקיי, תודה. בבקשה, אני חוזר לגברת. 

יובל לנדשפט:

הוא רק בוחר. את הזן המטופל יבחר בעצמו. 

שרן השכל (הליכוד):

אבל הם לא - - -

היו"ר אלי אלאלוף:

שרן, תאפשרי גם לאחרים להתבטא. גברת, בבקשה. 
סימונה עמר:

שלום, אני סימונה עמר, מנהלת עמותת אור לב. יש לי גם ילדה בת 7.5 היום, חולת אפילפסיה. כשהרופא בגיל שנה וחצי הרים את הידיים מכל התופעות ולילדה שלי הוא לא נתן בכלל סיכוי לחיות, התחלנו וגילינו שהקנביס כן יכול לעבוד ואז התחלנו לטפל בזה וכן נכנסו להתוויות. 

אני כן מודה לשר ליצמן שנתן את האפשרות והכניס את הילדים להתוויות ויחד עם חברת הכנסת שרן השכל אנחנו בקשר רציף איתה. הילדים מחפשים 5, 6 ו-10 תרופות כשרואים שזה לא עוזר להם ורק מחמיר אותם והקנביס לעומתן כן עוזר. ורק לגמול אותם מהתרופות האלה, זה סכנה, זה להגיע לטיפול נמרץ ולבתי חולים. שלחנו לשר גם כמה פעמים מכתבים כן להוריד אותם לקו ראשון ולא אחרי 5 ו-6 תרופות שאי אפשר לגמול את הילדים ממלא תרופות האלה, אלא אחרי תרופה אחת לאפשר להורים כן לקבל את זה. 

הילדה שלי לא הייתה הולכת, היא הייתה מקבל 40-50 פרכוסים ביום, טיפול נמרץ. היא לא הייתה מתעוררת לאכול, הייתי צריכה להכריח אותה לאכול. היום אחרי 5 שנים של טיפול, אני יכולה להגיד שהילדה שלי מתקשרת עם מחשב תקשורת. היא איתי, היא מדברת איתנו, מתקשרת איתנו. היא הולכת עם הליכון, נכון, זה עדיין טיפולי וזה הליכון. היא יושבת 10 דקות לבד, שזה לא היה עוד בכלל ברפואה, הם לא ציפו לזה. היא מתקשרת עם מחשב תקשורת.

אז כן חשוב לנו שהילדים ייכנסו לקו ראשון לחולי אפילפסיה בכלל בילדים ושגם הנוירולוגים כן יהיו אחראים אחרי הרפורמה הזאת. שיתנו את הטיפול, הם מכירים את כל הילדים בכלל.

היו"ר אלי אלאלוף:

תודה רבה גברת. כן בבקשה, הבחור עם הכיפה הלבנה.

מ':

תודה רבה. אני ברשותכם אעמוד, כי יש לי מה להציג. 

היו"ר אלי אלאלוף:

לא, לא. אתה לא יכול. 

מ':

שכולם יראו ככה טוב. אז נעים מאד, אני מ'. אני אבא של ה', שהיא תינוקת שנולדה וכל היה בהסדר, ברוך השם. עוד מהבטן אמרו לנו לעשות הפלה כי יש חשד לתסמונת דאון עקב שתי נקודות אקוגניות בלב. לא משהו שולי, אבל לא הסכמנו. לא היינו דתיים אז. חזרנו בתשובה וברוך השם אמרנו רוצים – גם אם זה עם תסמונת דאון – אנחנו רוצים את זה. נולדה ילדה בריאה ושלמה הכל טוב, ברוך השם. 

הגענו לגיל 4 חודשים, עשינו לה חיסון, פספסנו חיסון של גיל חודשיים. מה שעשינו חיסון יום אחרי יום, שעלת ועוד משהו, מחומש או מה שזה לא יהיה ופתאום אחרי שבועיים התחיל לה חום, שלשולים ואז התחילו פרכוסים כאלה של העיניים, השחור של העיניים היה נעלם למעלה, הולך והילדה מפרכסת. אנחנו לא ידענו מה זה בהתחלה. הלכנו לרופא משפחה, רופא ילדים, רופא הילדים קבע לנו EAG עוד ארבעה חודשים במאוחדת. 

לא חיכינו, הלכנו לרופא עיניים גם לשמוע חוות דעת. רופא העיניים אמר שזה משהו של המוח, לכו מהר לבית החולים. הלכו לבית החולים קפלן, עשינו EAG, גילו לנו יש לכם - - - ווסט סינדרום, שזה תסמונת נדירה שיש לתינוקות, שבאה לידי ביטוי בכמה מצבים, אבל לרוב היא עוברת עד גיל שנתיים, עד גיל ארבע זה המקסימום. 

150 שנה חוקרים את התסמונת הזאת, לא מצאו תרופה למחלה הזאת. אנחנו הראשונים בעולם שאמרנו – אחרי שהסטרואידים לא עזרו והילדה שלי הייתה כמו גופה, לא עלינו, השם ישמור. אם אפשר לצלם חברים, וידיאו, לייב, בפייסבוק. הדבר הזה חייב להתפרסם. התקשורת מתעלמת מאיתנו. אנחנו הראשונים בעולם שמקבלים את שמן הקנביס אבידקל 30% לילדה שלנו, אחרי מלחמות שהייתי פה וזעקתי את הדם שלי, כשהילדה שלי מפרכסת לי בידיים, ששבועיים אנחנו בבית מפרכסים ובית החולים לא מוכן לטפל בנו, כי קנביס זה סמים. זה לא תרופה. קנביס מקבלים רק חולי סרטן שעומדים למות. מה, אתה נורמאלי? אתה רוצה קנביס? אבל המצב שלי, שאני חקרתי וייאמר לזכותו של אורן ליבוביץ, זה שיצא החוצה, שהוא גם כתב מגזין קנביס, הוא עשה הרבה, שאני למדתי הרבה מהדברים האלה וכן ביקשתי ודרשתי את הדבר הזה, כי ראיתי שזה עוזר למחלות אחרות.

היו"ר אלי אלאלוף:

כן חבר, אבל רק תסיים. 

מ':

אני אסיים, אני אקצר כמה שאפשר. בסופו של דבר קיבלנו אישור, אנחנו היום כבר שנה עם טיפול. שנה הילדה שלי לא מפרכסת בכלל. היא רק עם שמן קנביס אבידקל 30% של תיקון עולם. אנחנו לא מביאים לה שום תרופה נוספת, כי זרקו אותנו מבית החולים, כי לא רצינו את הסבריל, כי הוא גורם לעיוורון. ואז מה שקרה אחרי זה, הרווחה באה אלינו כי אנחנו לוקחים קנביס בלי תרופות ובאו אלינו הביטוח הלאומי וביטלו לנו את הנכות של הילדה, כי הקנביס לא מוכר כתרופה בחוק. עזוב שאני משלם את זה בכספי המלא. אף אחד לא מממן לי את זה, כי קופת החולים לא מכירה את בזה כתרופה. זה עזוב, זה שולי, אני יכול להוציא גם 20,000 שקלים על זה. אבל למה לי? אם הצמח הזה יכול לגדול בכל גינה, בכל מקום, בכל פינה, בכל מקום שיש, אבל אני לא רוצה ככה. שלא יהיה פה כאוס כזה. 

אם אתם תעשו דבר כזה החולים בסוף ימצאו. הם לא אכפת להם. חולה סרטן, אם הוא עומד למות לא אכפת לו מכלום. הוא יגדל חממה גדולה. אם יהיה לי בן משפחה, חס ושלום, רק על השונאים שלנו, אם הוא יהיה חולה סרטן, אני לוקח אחריות. אני מוכן לאבד את החירות ואני אגדל חממה בשבילו. אם תיגעו לילדה שלי ברישיון שלה או בזן שלה או במה שעוזר לה כרגע, אני מבטיח לכם, אני אביא את הזן הזה, את האבידקל ואני אגדל אותו. אני אפתח מעבדה לגידול סמים ולייצור סמים, איך שאתם קוראים לזה. 

ברשותכם, אני אעשה לכם סדר בכל הבולשיט שלכם פה. אני עושה עכשיו ניסיון, ניסוי פנימי - - -

היו"ר אלי אלאלוף:

לא, לא, אדוני. יש גבול. 

מ':

יש פה 10 כדורים - - -

היו"ר אלי אלאלוף:

אדוני, לא.

מ':

אה לא, סליחה, זה כדורים, נכון, זה סמים. סליחה, אבל - - -

היו"ר אלי אלאלוף:

לא, לא. 

מ':

אבל יש לי שמן אבידקל 30% של תיקון עולם, זה סם מסוכן? כתוב עליו. זה לא כתוב עליו. ברוך אתה ה' אלוהינו מלך העולם שהכל נהיה בדברו. אמן. זה גם פג תוקף, חברים.

היו"ר אלי אלאלוף:

סליחה, אתה יכול - - -

מ':

רגע, רגע, חברים, איפה - - - חבר, אני לא מדבר אליך. אנחנו צריכים להתמוטט כאן? אתם רוצחים אנשים. כל מי שלא תומך בלגליזציה מלאה.

גדוד צבא. אני עם פוסט טראומה. עזוב אותי. תביאו צבא, עם שומרים, עזוב אותי. עוד 10 גרם - - -

היו"ר אלי אלאלוף:

טוב, הישיבה נעולה. 


הישיבה ננעלה בשעה 13:56.

